01.07.2019 09:39 0 1266\nЎзбекистон армиясининг ривожланиб бораётгани халқаро армия ўйинларида қўлга киритаётган ютуқларда ҳам яққол намоён бўлмоқда.\nХалқаро армия ўйинларига киритилган «РЕМБАТ» – «Энг илғор таъмирлаш ва эвакуация баталъони» кўрик-танловига Мудофаа вазирлиги жамоаси ҳам қизғин тайёргарлик кўрмоқда.\nМусобақа шу йилнинг 3-17 август кунлари Россия Федерациясининг Омск шаҳрида бўлиб ўтади. Эътиборли жиҳати шундаки, «Энг илғор таъмирлаш ва эвакуация баталъони» кўрик-танлови ташкил топганига 3 йил бўлган бўлса, Ўзбекистон Мудофаа вазирлиги жамоаси мазкур баҳсда иштирок этишга илк бор киришмоқда.\nҲозирда Чирчиқ полигонида капитан Ҳусан Муҳаммадиев бошчилигидаги жамоа уч босқичли машғулотларни бажаришга киришган.\nМудофаа вазирлиги Армия\nСиёсат 05/11, 10:05


Мэнни Пакьяо собиқ чемпионга қарши рингга чиқади\n7 февраль, 2018, 16:50\nСаккиз вазн тоифасининг собиқ жаҳон чемпиони Мэнни Пакьяо бошқа бир собиқ чемпион Майк Альварадога қарши рингга чиқиши кутилмоқда. Унга кўра, жанг 14 апрель куни ташкил қилиниши керак, дея хабар беради Los Angeles Times нашри. Жангнинг тасдиқланиши шу ҳафтада бўлиши кутилмоқда.\nАввалроқ, бу жангдан сўнг Мэнни Пакьяо Теренс Кроуфорд – Жефф Хорн ўртасидаги жуфтлик ғолиби билан учрашиши айтилган эди. Унда боксчилар WBO версияси бўйича жаҳон чепиоинлиги учун рингга чиқишади. Таниқли бокс промоутери Боб Арум ҳам шогирди филиппинлик боксчининг бу жангларда иштирок этишини хоҳламоқда.


Султонга дакки берган уламо - Hidoyat.uz\nСултонга дакки берган уламо\nАсосий саҳифа Мақолалар Султонга дакки берган уламо\nЧоп этилди Mart 12, 2021 Султонга дакки берган уламоda fikr bildirishni o'chirish\nҲайит куни султон катта тантана билан ўтиб қолди. Йўлнинг икки тарафида миршаблар саф тортишган, аъёнлар султонни қуршаб олишган ва амирлар унинг қаршисида ер ўпишарди.\n“Уламолар султони” деб лақаб олган машҳур уламо, султонларни мўғул-татарлар истилосига қарши ундаб, юришини тўхтатишга сабаб бўлган Изз ибн Абдуссалом бу ҳолатни кўриб: “Эй Айюб! Аллоҳ: “Мисрнинг мулкини сенга топшириб қўйган бўлсам, хамрни қандоқ мубоҳ этдинг?”, деса қандай ҳужжат келтирасан?”, дея хитоб қилдилар.\nШунда султон: “Нима, шунақа иш содир бўлибдими?”, дея сўради. Изз: “Ҳа, фалон, фалон ерлардаги дўконларда у сотиляпти”, дедилар.\nСултон айтди: “Хўжам, буни мен қилмаганман. Отам замонидан бери бу мавжуд”, деди.\nШунда имом бошларини кўтариб: “Сен ҳам: “Йўқ! Улар: «Биз ота-боболаримизни бир динда топдикки, албатта, биз уларнинг изларидан ҳидоят топгувчидирмиз»*, дейдиганларданмисан?” дея хитоб қилдилар.\nШундан кейин султон мазкур дўконларни бузиб ташлашга ва хамрни таъқиқлашга фармон берди. Бу хабар одамлар орасида ёйилди.\nИзз ибн Абдуссалом эса дарс мажлисларига қайтдилар. Шунда шогирдларидан бири келиб: “Султондан қўрқмадингизми?” деб сўради.\nУ киши мана бундай жавоб қилдилар: “Аллоҳга қасамки, эй ўғлим, Аллоҳ таолонинг буюклигини кўз ўнгимга келтирувдим, султон наздимда мушукка айланиб қолди..”\n* Зухруф сураси, 22-оят\nБуюк Британияда коронавируснинг яна бир янги штамми аниқланди. У қанчалик хавфли?


АҚШда ракета учирилганидан 2,5 дақиқа ўтиб, портлаб кетди (видео) | Qalampir.uz\nАҚШда ракета учирилганидан 2,5 дақиқа ўтиб, портлаб кетди (видео)\nОлам\t03 Сентябрь 13:08 12797\nАмериканинг Firefly Aerospace хусусий компаниясининг Alpha ракетаси АҚШда биринчи синов доирасида муваффақиятли учирилганидан бир неча дақиқа ўтиб портлади. Парвоз компания сайтида намойиш этилган.\nРакета Калифорния штатидаги Ванденберг авиабазаси жойлашган майдондан соат 21:59 (Тошкент вақти билан 3 сентябрь куни соат 06:59) да учирилган. Тахминан икки ярим дақиқадан сўнг, ўша пайтда товушдан юқори тезликда ҳаракатланаётган ракета ҳавода портлаган.\n“Alpha ракетаси биринчи босқичда аномалияни бошдан кечирди, бу эса қурилманинг йўқолишига олиб келди”, дейилган компания хабарида.\nКомпания вакилларининг сўзларига кўра, ишга тушириш арафасида кутилмаган ҳолатлар юз берганда ходимларнинг хавфсизлигини таъминлаш учун барча чоралар кўрилган.\nAlpha тахминан 93 кг оғирликдаги юкни паст орбитага етказиб бериши режалаштирилган эди. Келгусида Firefly Aerospace ўз ракеталари ёрдамида тижорат асосида оғирлиги бир тонна ва 630 кг гача бўлган юкларни мос равишда 300 км ва 500 км баландликдаги орбиталарга чиқаришни режалаштирмоқда.\nМаълумот ўрнида, Firefly Space Systems компанияси 2014 йилда ҳозирги бош директори Томас Маркусик томонидан ташкил этилган. 2017 йилда банкрот бўлганидан сўнг, компанияни украиналик тадбиркор Максим Поляков фирмаси сотиб олган, шундан сўнг у Firefly Space деб номланган. Компаниянинг бош қароргоҳи Техас штатининг Остин шаҳрида жойлашган.\n25 Сентябрь 20:55 39730\n25 Сентябрь 09:33 29792\n25 Сентябрь 16:47 28218\n26 Сентябрь 18:14 27619\n25 Сентябрь 22:43 26163


Бақара сураси, 71-оят\n2- 71. У: «Албатта, У Зот: «У – минилмаган, ер ҳайдаш, экин суғоришда ишлатилмаган, айблардан саломат, чипори йўқ сигир», – деяпти», – деди. Улар: «Ана энди ҳақни келтирдинг», – дедилар. Бас, уни сўйдилар. Сал бўлмаса, қилмас эдилар.\nБақара сураси, 70-оят\n2- 70. Улар: «Биз учун Роббингга дуо қил, унинг қандай эканини бизга баён қилиб берсин, сигир бизга иштибоҳли бўлиб қолди, биз, Аллоҳ хоҳласа, албатта ҳидоят топувчилармиз», – дедилар.\n2- 69. Улар: «Биз учун Роббингга дуо қил, унинг ранги қандай эканини бизга баён қилиб берсин», – дедилар. У: «Албатта, У Зот: «У – ранги сап-сариқ, қараганларни хурсанд қиладиган сигир», – деяпти», – деди.\n2- 68. Улар: «Биз учун Роббингга дуо қил, унинг қандай эканини бизга баён қилиб берсин», – дедилар. У: «Албатта, У Зот: «У – қари ҳам, ёш ҳам бўлмаган, ўшанинг ўртасидаги сигир», – деяпти. Бас, ўзингизга буюрилган нарсани бажаринг», – деди.\n2- 67. Мусо ўз қавмига: «Албатта, Аллоҳ сизга бир сигир сўймоғингизни буюрмоқда», – деганини эсланг. Улар: «Бизни эрмак қиляпсанми?» – дедилар. У: «Жоҳиллардан бўлиб қолишимдан Аллоҳдан паноҳ сўрайман», – деди.\nЙилнинг охирги ва биринчи куни ўқиладиган дуолар\n“Иҳё” китобида имом Ғаззолийнинг ёзишича, агар Муҳаррам ойи ибодатда ўтказилса, унинг баракоти бошқа ойларга ҳам етишига умид қилиш мумкин.\nБақара cураси, 65-оят\n2- 65. Батаҳқиқ, сизлардан шанба куни тажовузкорлик қилганларни билдингиз. Биз уларга: «Қувилган, хорланган маймунларга айланинг!» – дедик.\nБақара cураси, 66-оят\n2- 66. Бас, буни ундан олдингиларга ва кейингиларга бездирувчи иқоб ҳамда тақводорларга мавъиза қилдик.\n2- 64. Сўнгра, ўшандан кейин ҳам юз ўгирдингиз. Сизга Аллоҳнинг фазли ва раҳмати бўлмаганида, албатта, зиён кўрганлардан бўлар эдингиз.\nБақара cураси, 63-оят\n2- 63. Аҳду паймонингизни олганимизни ва: «Биз сизга берган нарсани қувват билан олинг ва ундаги нарсаларни эсланг, шоядки, тақво қилсангиз», – дея устингизга Турни кўтарганимизни эсланг.\nБақара cураси, 62-оят\n2- 62. Албатта, иймон келтирганлар, яҳудий бўлганлар, насоролар ва собиийлардан кимки Аллоҳга ва охират кунига иймон келтирса ва солиҳ амал қилса, уларга Робблари ҳузурида ажрлари бордир. Уларга хавф йўқ ва улар маҳзун ҳам бўлмаслар.\nБақара cураси, 61-оят\n2- 61. «Эй Мусо, бир хил таомга ҳеч сабр қила олмаймиз, Роббингга дуо қил, бизга ер ундирадиган нарсалардан – сабзавот, таррак, саримсоқ, мош, пиёз чиқариб берсин», – деганингизни эсланг. У (Мусо): «Яхши нарсани паст нарсага алмаштирасизларми? Бирорта шаҳарга тушинг, у ерда сиз учун сўраган нарсаларингиз бор», – деди. Уларга хорлик ва мискинлик битилди ва Аллоҳнинг ғазабига қолдилар. Бу Аллоҳнинг оятларига куфр келтирганлари, набийларни ноҳақ қатл этганлари учундир. Бу осийлик қилганлари ва ҳаддан ошганлари учундир.


Остонада Овросиё Иттифоқига доир битим имзоланди - BBC News O'zbek\nПутин СССРни қайта тиклашга уринаётганини рад этади\nМосква Овросиё иқтисодий иттифоқи ягона бозор яратиш ва иштирокчи давлатларнинг иқтисодий сиёсатларини бирлаштиришга ёрдам беради, деб умид қилмоқда.\nИттифоққа қарши чиқаётганлар Кремл СССРни қайта тиклашга уринаётганини айтишади.\nБитим келаси йилнинг 1 январидан бошлаб кучга киради.\nОстонадаги битимни имзолаш маросими арафасида Олма-ота шаҳрида Овросиё иттифоқига қарши йирик анжуман бўлиб ўтган.\n500 га яқин фуқаро ва экспертлар Россия бошчилигидаги Иттифоқ Қозоғистон учун фойдадан кўра кўпроқ зарар келтиришини таъкидлашган.\nҚозоғистон ижтимоий тармоқларида Овросиё иқтисодий иттифоқига қарши норозилик амаллари ўтказилган.\nТаҳлилчилар катта сондаги русийзабон аҳолига эга Қозоғистон Украинадаги воқеаларни хавотир билан кузатаётганини айтишади.\nШу ой бошида Минскда ўтган саммитда Қозоғистон ва Беларус раҳбарлари- Назарбоев ва Лукашенко иттифоқни тузишга доир битимнинг камчиликлари ҳақида гапиришган, аммо Президент Путин Остонадаги учрашувда битимнинг имзоланишига ишончи комил эканини айтганди.\nОстонадаги анжуманда гапирган Россия Президенти Владимир Путин Овросиё иқтисодий иттифоқини тузишга доир битимнинг имзоланишини "улкан аҳамиятга эга" воқеа, деб таърифлаган.\n"Бизнинг бугунги учрашувимиз, ҳеч бир муболағасиз ва шубҳасиз, улкан аҳамиятга эга. Россия, Беларус ва Қозоғистон Овросиё иқтисодий иттифоқига доир битимни имзоламоқда. Ушбу ҳужжат бизнинг давлатларимизни ўз суверенитетларини тўла сақлаб қолган ҳолда ўзаро интеграциянинг янги босқичига олиб чиқади", - деб айтган жаноб Путин.\nРоссия раҳбари уч давлат "170 миллион инсонни бирлаштирган йирик минтақавий бозор ва қудратли ҳамда жозибали иқтисодий тараққиёт марказини яратаётгани"ни таъкидлаган.\nҚозоғистон Президенти Нурсултон Назарбоев Овросиё иттифоқини "Шарқ ва Ғарб ўртасидаги кўприк" деб атаган.\nУнга кўра, имзоланган ҳужжат "барча давлатларнинг манфаатларини акс эттиради".\nОстонадаги маросим арафасида Беларус Президенти Александр Лукашенко Овросиё иқтисодий иттифоқини тузишга доир битим "Беларус умид қилган ва иштирокчилар аввал-бошда муҳокама қилган ҳужжат эмас"лигини айтган.\n"Биз имзолашимиз мумкин бўлган ҳужжат бир маънода муросадир", деб айтган жаноб Лукашенко чоршанба куни Минскда ўтган ҳукумат йиғилишида.\nАввалроқ у Минск шартноманинг имзоланишига тўсқинлик қилмаслигини билдирганди.\nЖаноб Лукашенконинг ушбу баёноти Россия Беларусга 2 миллиард долларлик кредит беришини эълон қилиши ортидан янграган.\n2011 йилда учинчи муддатга Кремлга қайтган Президент Путин Овросиё иттифоқини янги президентлик муддатининг устивор вазифаси, деб эълон қилган эди.\nАммо шу йил бошида Путиннинг Украинани ўз томонига оғдириш ҳаракатлари муваффақиятсизликка учраган.\nТаҳлилчиларга кўра, жаноб Путин Овросиё иттифоқи билан тарихда ном қолдиришни истайди, аммо Путиннинг ўзи янги тузилма сиёсий иттифоқ эмаслигини урғулаб келади.\nРоссия Қозоғистоннинг бошқа қўшниларини ҳам иқтисодий иттифоққа қўшилишга чақирган.\nҚирғизистон бу борадаги музокараларни аллақачон бошлаб юборган.\nЎзбекистон эса биринчилардан бўлиб бу ғояни рад этган.\nПрезидент Каримов собиқ Совет Иттифоқининг қулашини "табиий ва қонуний жараён" деб атаган.\nОвросиё иттифоқини қўллаб-қувватлаган ва ушбу ғоя муаллифи Президент Назарбоев эканини айтган Қозоғистон ҳам кейинроқ сиёсий бирлик ғоясига қарши чиққан.\n"Шахсан менинг ташаббусим билан амалга оширилаётган Овросиё интеграцияси ҳеч қачон қандайдир сиёсий иттифоқлар, айниқса, аллақачон ҳамманинг эсидан чиқиб кетган собиқ Советлар Иттифоқини қайта тиклашга қаратилмайди", - деб айтган Президент Назарбоев.\nЯнги битим 2010 йилда Божхона Иттифоқини тузган уч давлат ўртасидаги иқтисодий алоқаларни янада чуқурлаштириши кутилади.\nШартнома уч давлат ўртасида маҳсулот, хизматлар, сармоя ва ишчи кучининг эркин ҳаракатланишини кафолатлайди.


Ажойиб хурмонинг фазилатлари\n18761 Ўқиш режими + -\nҚуръони Каримда «мевалар, хурмо ва анорлар бордир» (Ар-Роҳман сураси, 68-оят) дея таърифланган хурмо меваси иймон келтирганлар учун ваъда этилган жаннат неъматлари қаторида таъкидлангандир. Аллоҳ таоло Қуръонда алоҳида зикр этган ушбу меванинг кимёвий таркиби олимлар томонидан ўрганилганда унинг кўплаб ўзига хос хусусиятлари юзага чиқди.\nХурмо – энг кадимий ўсимлик турларидан бири бўлиб, бугунги кунда нафақат ўзининг майин, ширин таъми билан балки ўзига хос озиқ хусусиятлари учун маъқул кўриб истеъмол килинади.\nУшбу меванинг олимлар томонидан янгидан янги ажойиб хусусиятларини тадқиқ этилаётгани унинг хуштаъм озуқа бўлиши билан бирга, бир қатор касалликларга дармон эканини ҳам кўрсатмокда. Хурмонинг фойдаси ва уни қачон истеъмол килиш инсонга қанчалик зарур бўлиши ҳақида «Марям» сурасининг қуйидаги оятларида таъкидлангандир:\n«Бас, тўлғоқ уни хурмо танасига олиб борди. У: «Кошки, бундан олдин ўлсам эди ва бутунлай унутилиб кетсам эди», деди. Унинг остидан: «Маҳзун бўлма, батаҳқиқ, Роббинг остингдан оқар ариқ қилди. Хурмо танасини силкит, сенга янги мева туширади», деб нидо қилди. Е, ич ва кўзинг қувонсин. Бас, бирор одамни кўрар бўлсанг: «Мен Роҳманга рўза назр қилдим. Бугун инсон зотига зинҳор гапирмасман», дегин», (Марям сураси, 23-26-оятлар)\nЮқорида келтирилган сурада, тўлғоқ пайти Аллоҳ Марям онамизга хурмодан ейишни буюрди, бунда Яратганнинг биз бандалари учун буюк ҳикматини кўриш мумкин. Хурмо ҳомиладор аёл ва янги туққан аёл учун энг маъқул танловдир. Бу кўпгина олимлар томонидан қабул қилинган илмий асосдир. Марям онамизга ушбу ваҳий орқали тўлғоқлари осон кечиши учун хурмодан ейишлари тушунтирилди.\nХурмонинг 60-65% фоизини шакар ташкил этиб, бошқа мевалар ичида бу энг юқори кўрсаткичдир. Шифокорлар ҳомиладор аёлларга туғиш арафасида ва кўз ёриган куни таркибида фруктоза миқдори кўп бўлган озиқ моддалардан истеъмол қилишни тавсия этадилар.\nЧунки фруктоза ҳолдан тойган организмга куч бағишлаб, аёл организмида бир қатор кимёвий киришувларнинг содир бўлишида, жумладан, туғилган заҳоти болага зарур бўлган сутни ишлаб чиқаришда таъсири сезиларли даражада каттадир.\nБундан ташқари, туғиш жараёнида аёл анчагина қон йўқотади. Бу эса организмда шакар микдорини пасайиб кетишига сабаб бўлади. Хурмо, аввало, организмга қўшимча шакарнинг кириши ва қон босимининг тушиб кетмаслиги учун муҳимдир. Ушбу мевадаги юқори калория касаллик ёки чарчаш сабаб заифлашиб колган одамга қувват бағшлайди.\nЮқорида Марям онамизга келган оятларда хурмонинг онага куч бағишлаши ва кўкрак безларида сут ишлаб чиқиш жараёнининг бошланишини жадаллаштириш хусусиятига эга экани Аллоҳнинг бандаларига кўрсатган ҳикматидир. Шуни алоҳида таъкидлаш жоизки, хурмода инсон саломатлиги ва фаоллиги учун зарур бўлган 10 дан ортиқ унсурлар мавжуд. Ҳозирги замон олимлари шундай қарорга келишдики, инсон бир неча йиллар мобайнида фақатгина хурмо ва сув истеъмол қилиб хаёт кечириши мумкин экан.\nДиеталогия соҳасидаги шуҳрат козонган мутахассислардан бири V.H.W. Dowson таъкидлашича, бир дона хурмо ва бир стакан сут инсоннинг озиқ моддаларига бўлган бир кунлик эхтиёжини қондиради.\nХурмо таркибидаги кимёвий окситотсин моддаси замонавий тиббиётда тўлғоқни тезлаштирувчи дармон сифатида кўлланилади. Кўпгина илмий манбаларда окситотсин «тўлғоқни тезлаштирувчи» восита сифатида келтирилган.\nШуниси ҳайратланарлики, туғрукдан сўнг дарҳол окситотсин моддаси организмга тушиб кўкрак безларининг сут ишлаб чиқариш механизмини жадаллаштиради. Гормон сифатида окситотсин мия гипофизининг орқа қисмида ишлаб чиқарилиб, тўлғоқни бошланиши, бачадон ва тоз мушакларини қисқаришини таъминлаш хусусиятига эга. Барча туғишдан олдин организмдаги тайёргарликлар ушбу гормон орқали бошланади. Гормоннинг мушак тўқималарига, она сутини ишлаб чиқарилишини таъминлашга ва бачадон мушакларига таъсири каттадир.\nТуғиш жараёни муваффақиятли ўтиши учун бачадон мушаклари тўғри қисқариши муҳимдир, бунинг учун эса окситотсин зарурдир. Бола туғилгандан сўнг эса бу модда қуйида таъкидланганидек, сут ишлаб чиқаришда фаол иштирок этади. Биргина ушбу келтирилган асоснинг ўзи Аллоҳнинг китоби Қуръоннинг илоҳий қудратини исботламоқда.\nШунингдек, хурмода енгил ҳазм бўладиган ва тез сингийдиган шакар – фруктоза мавжуд бўлиб, организм фаолияти учун қувват воситатиси ҳисобланади. Хурмодаги фруктоза оддий шакар ва глюкозадан фарқли ўлароқ, қондаги шакар миқдорини кескин кўтариб юбормайди. Қондаги шакарнинг кескин ошиши кўпгина жиддий касалликларга олиб келади, энг аввало, шакарли диабетга. Шу билан бирга, инсоннинг кўпгина ички органларига салбий таъсир кўрсатади, жумладан, буйраклар, кўз нури, юрак-қон томирлари ва асаб тизимига.\nХурмода турли витаминлар ва минераллар микдори кўп бўлиб, улар клечатка, ёғ ва оқсилларга бойдир. Минерал бирикмалардан натрий, магний, темир, сера, калий, фосфор ва хлор, витаминлардан эса витамин А, бетакаронтин, В1, В2, В3 ва В6 витаминлари мавжуд. Ушбу минерал ва витаминларнинг организмга фойдалилиги хусусида бир нечагина мисоллар келтирамиз:\n— Хурмонинг 50%и ни шакар ташкил қилганлиги учун ниҳоятда озиқ кучи юқори, организмда жуда тез ҳазм бўлиб, фруктоза асаб таранглашишининг олдини олади. Хурмо мия фаолияти учун жуда фойдали бўлиб, унинг 2,2%ини оқсил, шунингдек, А, В1 ва В2 витаминлари ташкил этади. Оқсил организмни касаллик ва инфексияларга қарши иммунитетини мустаҳкамлайди. Витамин А кўз мушаклари, суяк, тўқима ва тишлар учун керакли, В1 витамини асаб тизимига катта таъсир қилади, В2 витамини эса оқсил, углевод ва ёғларни парчалашда хизмат қилиб, организм ва ҳужайраларни янгиланиши учун керакли қувват билан таъминлайди.\n— Хурмонинг озиқ қиймати. Ушбу мева таркибидаги инсон учун зарур минераллар, масалан, ҳомиладор аёллар учун, айниқса, илк ҳомила даврида жуда зарур бўлган фолий кислотаси (В9) микдорига боғлиқдир. Фолий кислотаси организмда янги қон ҳужайраларини пайдо бўлиш жараёнида иштирок этувчи муҳим витамин, аминокислоталар – ҳужайраларни янгиланишида организмнинг асосий қурувчи материали ҳисобланади. Ҳомиладорлик даврида фолий кислотасига кундалик талаб икки баробарга ошади. Ушби кислота етишмаса, организмда тўхтовсиз ишлаб чиқариладиган қондаги эритроцитлар сони ошади, аммо уларнинг функционал фаолияти сусаяди, натижада камқонлик асоратлари ривожланиб боради. Бундан ташқари, фолий кислотаси ҳужайраларнинг ажралишида ва генетик шаклланишида катта рол ўйнайди. Шунинг учун ҳам она бачадонида боланинг ривожланишида она организмида бу кислотага эҳтиёж ошади.\n— Ҳомиладорлик даврида кўпгина аёллар кўнгил айниш ҳолатлари ва физиологик ўзгаришларни бошдан кечиради, бу вақтда организмнинг калийга бўлган эҳтиёжи кескин ортади ва она ушбу унсурни овқат билан бирга истеъмол қилиши лозим бўлади. Калий хурмода кўп миқдорда мавжуд бўлиб, бўлажак онанинг организмида сув мувозанатини сақлаб туришда жуда фойдалидир. Калий организмга мияга кислород етказиб берилишида ёрдам беради ва мия тиниқлигини таъминлайди. Шу билан бир қаторда, организмда суюқлик учун зарур шиллиқ муҳитни таъминлаб беради, буйраклардан чиқитлар ва токсинларни чикариб ташлашда ёрдам беради. Етарли миқдордаги калий қон босимини ошиб кетишига тўсқинлик қилади ҳамда тери учун ҳам фойдали хизмат қилади.\n— Темир моддаси ушбу мева таркибида кўпроқ бўлиб, қизил қон ҳужайраларида гемоглабулин синтезини назорат қилади, керакли миқдордаги ҳаётий зарурат бўлган қизил қон катакчалари – эритроцитлар билан таъминлайди. Бу эса камқонликнинг олдини олиб она раҳмида боланинг меъёрда ривожланиши учун муҳим ҳаётий заруратдир. Маълумки, эритроцитлар кислород ва қондаги углекислоталарни ташувчи ҳисобланади ва ҳужайраларни ҳаётий фаолиятини таъминлашда муҳим ўрин тутади. Хурмонинг темирга бойлиги туфайли инсон бир кунда 15 донадан истеъмол қилса, организмнинг бир суткалик темирга бўлган эҳтиёжини қондиради, шунингдек ушбу модда танқислиги сабабли юзага келадиган қувватсизлик ва касалликлардан фориғ бўлади.\n— Калций ва фосфатлар хурмода сезиларли миқдорда бўлиб, соғлом скелет ва таянч-ҳаракат аппаратининг шаклланишидаги асосий унсур ҳисобланади. Доимий равишда хурмодан танаввул қилиб туриш эса организмни суяклар заифлашуви ва остеопороздан ҳимоя килади.\n— Хурмони инсонларга ғамгузор (стресс) ва руҳий зўриқиш ҳолларида уларнинг руҳий-жисмоний ҳолатларини мўътадиллаштиришга самарали таъсир қилишини олимлар алоҳида таъкидлашади. Берклей университети тиббиётшунослари инсон организмига В6 витаминининг таъсири устида олиб борган тадқиқотларига кўра, хурмода В6 витамин фоизи юқори бўлиб, асаб тизими ва мушаклар фаолиятини мустаҳкамлашда муҳим ўрин тутади. Бундан ташқари, хурмо таркибидаги магний буйрак учун жуда зарур моддадир, кунига 2-3 дона хурмодан истеъмол қилиш инсон организмнинг магнийга бўлган бир суткалик эҳтиёжини қондириши мумкин.\n— В1 витамини – хурмо таркибида юқори кўрсаткичда экани боис асаб тизими соғлигини сақлашда катта таъсир кўрсатади. Шунингдек, В2 витамини организмга углеводларни қувватга айланишига ҳамда оқсил ва ёғларни организмнинг барча эҳтиёжларини қондириши учун фойдаланишда хизмат қилади. В1 ва В2 витаминлари биргаликда организмда овқатлардан олинадиган оқсил, углевод ва ёғларни сиқиб, унинг қувватга бўлган эҳтиёжини таъминлашда ва ҳужайраларнинг янгиланиш жараёнини давом этишида муносиб ҳисса қўшади.\n— Ҳомиладорлик вақтида аёлларда А витаминига эҳтиёж ортади. Хурмо таркибидаги А витамин иммунитетни ва организмнинг қарши курашувини оширади, кўз нурига фойдали таъсир кўрсатади, суяклар ва тишларни мустаҳкамлайди. Ушбу мева бетокаротинга жуда бойдир. Бетокаротин организм ҳужайраларига тушадиган молекулаларни назорат қилиб, саратон ҳужайраларини ривожланишини олдини олиш хусусиятига эгадир.\n— Хурмонинг яна бир ажойиб хислати бор: унинг таркибида сезиларли миқдорда оқсил мавжуд бўлиб, одатда бу бошқа меваларда учрамайди. Шунинг учун ҳам ушбу хусусияти организмнинг касалликларга, инфексияларга қарши курашишини мустаҳкамлайди, ҳужайраларни янгиланиш жараёнини яхшилайди ва суюқликни организмда тақсимланишини бир маромга солади. Масалан, гўшт ҳам қиймати юқори маҳсулот, аммо у ҳам хурмочалик фойда бера олмайди, айниқса, пишиб етилган вақтда хурмони минерал ва витаминлар жамланмасига ўхшатса бўлади. Шунингдек, гўштни кўп истеъмол қилиш безарар деб бўлмайди, ҳазм қилинишига узоқроқ вақт керак бўлади. Бундан ташқари, ҳар қандай гўштда ҳам мавжуд бўлган холестерин ва токсинлар организмда йиғилиб боради, хурмо эса бошқа барча ўсимликлар қатори организм соғлиги учун энг фойдали танловдир.\nУшбу маълумотларнинг барчаси Буюк Яратгувчининг чексиз илм соҳиби ва чексиз меҳр эгаси эканлигини кўрсатади. Кўриб турибмизки, хурмонинг ҳомиладорликда фойдалилиги ва унда туғиш арафасидаги аёлнинг организмида кимёвий жараёнларнинг бошланишида керакли бўлган зарурий кимёвий бирикмалар ҳақидаги илм замонавий тиббиётга охирги бир неча йиллар мобайнида аён бўлди, бироқ ушбу илмга кўрсатмалар Қуръони Каримда 14 аср илгари баён этилгандир.\nУйимиздаги яширин «душман»лар\n«Ислом ва Иймон» китоби 6 - ҳадис ҳамда шарҳи\n00:48 / 23.02.2018 1038\n02:14 / 18.12.2018 964\n11:03 / 20.03.2017 2692\n05:42 / 23.12.2016 1487


ТОАБАД УНУТИЛМАС ХИЗМАТ – uychinoma.uz\nТОАБАД УНУТИЛМАС ХИЗМАТ\nNodirbek | Fevral 6, 2020 | Adabiyot | Sharhlar mavjud emas\nОна тилимиз тўғрисида гап борганда, ҳар бир зиёли хотирига дафъатан Мир Алишер Навоий сиймоси келиши табиий. Ҳар гал буюк мутафаккирнинг бирор асарини мутолаа қилсак, ўзбек халқи бу улуғ зотдан қанчалик қарздор эканлигини тасаввур этамиз. Ул зоти олий туркий (ўзбек) тилини якқалам даражасига олиб чиққунига қадар беҳад сабр-бардошни қандай қилиб ўз зиммасига олдийкин? -деган савол қаршисида чуқур ўйга толамиз.\nМаълумки, Навоий даврида минтақамизда араб тили илм-маърифат тилига айланган эди. Бир қанча ўлкаларда форс тили расмий тил мавқеида турган. Турк (ўзбек) тилини ҳам ана шу нуфузга олиб чиқиш, уни адабий жиҳатдан тўла шакллантириш тақозо қилинарди. Туркий (қадимий ўзбек) тилида буюк адабиёт яратиш Навоий зиммасига юкланиб, унинг асосий ҳаётий иши бўлди.\nНавоийнинг бутун турк улуси ва айниқса, ўзбек халқи олдидаги тенгсиз хизматларини унинг замондошлариёқ тан олганлар. Жумладан, буюк давлат арбоби ва адиб Заҳириддин Муҳаммад Бобур туркийда Навоийнинг барча туркий шоирлардан «кўп ва хўб» ёзган шоир сифатида таърифлайди ҳамда Навоий асарлари тили билан Фарғона эли тили орасида фарқ йўқлигини алоҳида қайд қилиб ўтади.\n«Бобурнома»дан: «Бир андижондурким, васатта воқеъ бўлубдур. Фарғона вилоятининг пойтахтидур… Эли туркдур. Шаҳр ва бозорисида туркий билмас киши йўқтур. Элининг лафзи қалам била ростдур. Анинг учунким, Мир Алишер Навоийнинг мусаннафоти, бовужудким Ҳирийда нашъу намо топибдур, бу тил биладур».\nБу матндаги «қалам» калимасининг қисқа изоҳига эҳтиёж сезилади. Аввало, Навоийнинг ўзидан бир байт келтирайлик:\nИкки буюк даҳо «қалам» сўзини давлат тили маъносида қўллашмоқдаки, бунда қандайдир узвий руҳият борлиги аён бўлади.\nТуркий тилнинг лисоний, адабий ва маданий ривожида Темур ва темурий ҳукмдорларнинг кўрсатган хизматлари ҳам катта аҳамиятга эга бўлганлигини унутмаслигимиз керак. Навоий Соҳибқирон Амир Темур ҳаёти, фаолиятига, унинг сиймосига жуда юксак баҳо беради. «Темурбек наслидин» деган ибора Навоий тилида энг суюкли мақтов эди. «Соҳибқирон Темур Кўрагон замонидин фарзанди халафи Шоҳруҳ султон замонининг охиригача турк тили била шуаро пайдо бўлдилар», -деб ёзади Навоий. Кўринадики, темурийлар салтанатидаги туркий лафз, лисоний ва адабий муҳит ўзбек тили ривожига жиддий таъсир кўрсатган, жумладан, Навоийнинг мислсиз ижодий муваффақиятларини таъминлаган.\nЧун кичик ёштин манга бўлди насиб,\nНазм адосида хаёлоти ғариб.\nШеър ҳар синфинки қилдим ибтидо,\nТурк алфози била топди адо.\nБунда Навоий шеърият оламига кириши биланоқ, ўз асарларини туркийда ёза бошлаганини таъкидламоқда. Ваҳоланки, ўша замонда кўпчилик қалам аҳли ўртасида шеърни фақат форсча ёзиш одат бўлганди. У қадимий одатдан чекиниш учун нақадар зўр журъат ва матонат зарурлигини англарди. Турк – қадимги ўзбек тили бойликлари ҳали ҳаммадан яширин қолиб келаётгани уни улуғ жасорат йўлларига тинимсиз ундади.\nМен ул менки то турк бедодидур,\nБу тил бирла то назм бунёдидур.\nҲазрат Навоий ўз тақдирига нақадар машаққат ва заҳматлар ёзилган бўлмасин, туркий лафзни сарбаланд давлат тили даражасига олиб чиқишда на толиби илмлик даврида, на умрининг сўнгги кунларида заррача чекинмайди. Бу унинг асарларида ўз инъикосини топган.\nНавоий ўзбек тилида улуғвор адабиёт яратган бўлса ҳам, унинг миллий тил ва адабиёт учун кураши ўша давр зиёлиларининг кўпчилиги томонидан қадрланмади. Ҳазрат Навоий энди ўз ижодий қаҳрамонлигининг аҳамиятини назарий жиҳатдан асослашга ва келажак адибларга туркий тил ва адабиёт учун курашни давом эттиришни васият қилиб қолдиришга азму қарор қилади. 1499 йил-нинг декабрида тугал-ланган «Муҳокаматул-луғатайн» («Икки тил ҳақида муҳокама»)ни ана шу мақсадда яратади.\nИстардимки, миллий тилимиз ҳамиша Навоий улуғлагандек улуғланса, ота-она фарзандини эъзозлагандек эъзозланса, тилимиз фасоҳатига гард юқмаса, тоабад якқаламлигига путур етмаса. Шундагина ўзлигимизни асраб-авайлаган бўламиз.\nМуҳаммадисмоил СОБИРОВ, филология фанлари номзоди (марҳум).


Вакцина учун миллион. Ким кўпроқ? — Forbes Uzbekistan\nВакцинани яратадиганлар учун миллионлар, баъзида эса ҳатто миллиардлар ажратилаяпти ва ваъда қилинмоқда\nФОТО: Chokniti Khongchum / Pixabay\nБутун дунё коронавирусдан вакцинани изламоқда. Вакцинани яратиш устида 70 дан ортиқ мамлакатлар иш олиб боришмоқда. Уни яратадиганлар учун миллионлар, баъзида эса ҳатто миллиардлар ажратилаяпти ва ваъда қилинмоқда.\nКоронавирусдан вакцинани яратиш ишлари бугунги куннинг энг долзарб масалаларидан бири ҳисобланади. Бу ишга кўплаб мамлакатларда энг нуфузли тиббиёт компаниялари ва тадқиқот ташкилотлари, энг етук олимлар ва йирик миқдордаги молиявий ресурслар жалб қилинган.\nҲозирги кунда вакцина тадқиқотлари бўйича 70 дан ортиқ мамлакатлар иш олиб боришмоқда. Вакцинанинг бир неча тури аллақачон яратилиш ва уларни синовдан ўтказиш арафасидаги босқичларда турибди ва бу борадаги ишлар изчил давом этмоқда. Вакцина яратиш мураккаб жараён, у жуда узоқ вақт ва йирик маблағларни талаб этади, уни ишлаб чиқиш учун баъзида бир неча йиллар кетади.\nКоронавирусга қарши вакцина ишлаб чиқишда айниқса Германия, Франция ва Канада давлатлари раҳбарлари жонбозлик кўрсатишмоқда. Бу уч давлат бошлиқлари бу мақсадлар учун маблағ йиғилишига бағишланган халқаро донорлик онлайн-анжумани пайтида янги типдаги коронавирусдан вакцина яратилиши ишларига умумий ҳисобда $2 млрд маблағ ажратишга қарор қилишди. Жумладан, Германия канцлери Ангела Меркель унинг мамлакати ҳам коронавирусга қарши курашда фаол иштирок этишига ваъда берди.\n- Германия бу мақсад йўлида бирлашади. COVID-19га қарши кураш учун тиббиёт мақсадларида, шу жумладан вакцина ва дори-дармонлар ишлаб чиқариш учун биз €525 млн маблағ ажратамиз, - деди Меркель хоним. Унинг фикрича, коронавирусни енгиш учун барча мамлакатлар ўз кучларини бирлаштиришлари керак.\nЎз навбатида Франция президенти Эммануэль Макрон коронавирусдан вакцина ва препаратлар яратилиши учун €500 млн маблағ ажратишини таъкидлади:\n- Вакцина яратилгач, ундан барча фойдалана олиши керак. Нафақат диагностика, даволаш ва эмлаш воситаларини яратиш, балки барчага улардан фойдаланиш учун тенг ҳуқуқлар берилишини кафолатлаш лозим. Шунингдек, ночор мамлакатларга бу касалликка қарши кураш олиб боришда кўмак беришимиз талаб этилади.\nМамлакат раҳбари бу борада йўл қўйилган хатоликлар барча учун дарс бўлиши лозимлигини ҳам айтиб ўтди.\nБу борадаги масалаларда дунёнинг етакчи мамлакатларидан яна бири Канада ҳам четда қараб тургани йўқ. Давлат бош вазири Жастин Трюдо Канада вакцинани яратиш ва ишлаб чиқариш мақсадларидаги ишларга $850 млндан кўпроқ пул йўналтирилишини маълум қилди. Сиёсатчи бу маблағнинг асосий қисми мамлакат тадқиқот секторига ажратилишини, бир қисми эса Бутунжаҳон Соғлиқни Сақлаш Ташкилотининг турли жамғармаларига юборилишини айтиб ўтди:\n- Бу дунё миқёсидаги инқироз ва у жаҳон ҳамжамияти эътиборини ўзига тортиши керак. Биз нафақат ўзимизга, балки бутун дунё мамлакатларига ёрдам кўрсатишимиз талаб этилади.\nКоронавирусдан вакцина яратилиши учун донорлар конференциясида умумий ҳисобда €7,4 млрддан ортиқ маблағ ($8 млрд) йиғишга эришилди. Унинг €4 млрдга тенг қисмини вакцинани яратиш, ишлаб чиқариш ва тарқатиш ишларига йўналтирмоқчи бўлишаяпти, €2 млрд коронавирусдан даволанишга ва €1,5 млрд тестлар жараёнига ишлатилади. Бу мақсадларга 40дан ортиқ мамлакатлар ва ташкилотлар ўз ҳиссаларини қўшишга қарор қилишди. Жумладан, Европа Иттифоқи ўзининг ижроия органи - Европа комиссияси мисолида €1 млрд ажратди. Юқорида келтирилган Германия ва Франциядан ташқари Нидерландия €192 млн, Испания €125 млн ажратган бўлса, Буюк Британия, Австралия, Япония, Норвегия ва Саудия Арабистони каби мамлакатлар €100 млндан молиявий ёрдам беришларини маълум қилишди. Шунингдек, Хитой ҳам йирик сумма ажратишини билдирди.\nАҚШ президенти Дональд Трамп Германиянинг CurveVac тиббиёт компаниясига COVID-19 вакцинаси эксклюзив ҳуқуқига эгалик қилиш учун $1 млрд таклиф қилди. Бироқ германияликлар молиявий жиҳатдан қулай бу таклифни рад этишди. Немис сиёсатчилари ушбу таклифга муносабатларини қуйидагича ифодалашди:\n- Германия сотилмайди, - деди мамлакат иқтисодиёт вазири Петер Альтмайер. Германия соғлиқни сақлаш вазири Йенс Спан эса CurveVac вакцинани фақат Америка учун эмас, барча давлатлар учун ишлаб чиқаради, дея жавоб берди. Кейинчалик компания инвесторлари вакцинани бирор мамлакатга сотмасликларини таъкидлашди.\n- Биз самарали таъсир этадиган вакцинани ярата олсак, у бутун сайёрамиз инсонларига хизмат кўрсатиши ва уларни вирусдан ҳимоя қилиши керак, - деди асосий инвестор, Dievini Hopp BioTech холдинги асосчиси Дитмар Хопп.\nИнсонлар учун беғараз ёрдам пуллари. Бу уларни қутқара оладими?\nКоронавирус пандемияси туфайли кўплаб мамлакатлар ўз фуқароларига пул мабла... →\nУкраина президенти Владимир Зеленский мамлакат олимларига COVID-19дан вакцина учун $1 млн мукофот ваъда қилди.\n- Сизга бир сирни очаман. Президент мендан академик олимларимизга мурожаат этишимни ва улардан бирор киши коронавирусдан вакцина яратса, миллион долларга эга бўлишини айтишимни сўради, - деди Украина бош санитария шифокори Виктор Ляшко.\nБироқ физика-математика фанлари доктори Семён Есилевскийнинг фикрича, миллионлар бу ишлар учун етарли эмас экан:\n- Бундай тадқиқотлар – кўп йиллик меҳнат, давлат сиёсати томонидан ишлаб чиқиладиган стратегия, кадрлар тайёргарлиги ва жаҳон миқёсидаги мутахассисларнинг жалб этилиши, қолаверса миллиардлаб инвестициялар… Фикримча, миллион – бундай ишлар учун етарли эмас.\nБу ишга машҳур шахслар ҳам ўз ҳиссаларини қўшишмоқда. Мисол учун, Microsoft асосчиси Билл Гейтс ва унинг рафиқаси Мелинданинг хайрия жамғармаси вакцина яратиш ишларига $125 млн маблағ ажратди. Бунинг натижасида Американинг Inovio компанияси ўз препаратининг клиник синовларини бошлади.\nТаниқли актёр Жеки Чан коронавирусга қарши вакцинани яратган кишини рағбатлантиришга ваъда берди. У вакцина ихтирочисига ўзининг шахсий ҳисобидан 1 млн Хитой юани, яъни $197 минг ажратишга қарор қилди.\n- Фан ва технологиялар – вирусни енгиб ўтиш учун ишончли калит, кўпчилик мен каби фикрласа керак деб ўйлайман. Умид қиламанки, вирусга қарши вакцина имкон қадар тезроқ яратилади. Бунинг учун мен ҳам ўзимнинг ҳиссамни қўшмоқчиман. У ким бўлишидан қатъий назар – инсон бўлсин ёки ташкилот, вакцинани ярата олса, мен унга 1 млн юанга тенг мукофот билан миннатдорчилик билдираман, - дея ваъда берган машҳур актёр.\nБуюк Британияда ҳам бу борада ишлар қизғин давом этаяпти. Британияликлар сентябрь ойидаёқ тайёр вакцинага эга бўлишга умид қилишаяпти. Улар бу борада генга оид муҳандислик ютуқларидан фойдаланишмоқда. Мамлакатнинг етакчи олимларининг илмий изланишлари тез орада самара бериши кутилаяпти. Ҳукумат эса бу ишларни муносиб баҳолашга тайёр эканлигини билдирган. Буюк Британия соғлиқни сақлаш вазири Мэтт Хэнкок ҳукумат бу ишлар учун барча кучлар сафарбар этилишини айтиб ўтди. Хэнкок раҳбарлик қилаётган ташкилот Оксфорд университетида вакцинани яратиш ишларига £20 млн ҳамда Лондон Империал коллежида яна бошқа турдаги вакцина яратилиши устида олиб борилаётган клиник синов ишларига £22,5 млн ажратилганини маълум қилди.\nИюнь ойига келиб вакцина яратилишида 136 ташкилотлар иштирок этишмоқда. Уларнинг 10 таси ҳозирги кунда клиник изланишлар босқичида туришибди. Февраль ойида Халқаро Соғлиқни Сақлаш Ташкилоти раҳбари Тедрос Гебрейесуснинг таъкидлашича, коронавирусга қарши вакцина 18 ой ичида тайёр бўлар экан. Агар бу касалликдан фориғ бўлиш йўлини дарҳақиқат келгуси йилнинг ўрталарига келиб топишса, бу тиббиёт тарихида энг тез яратилган вакцина бўлиб қолади.\n14 май куни 140дан ортиқ давлатлар раҳбарлари ва экспертлар барча мамлакатларда ҳамма инсонлар учун коронавирусга қарши вакцинани бепул қилишга даъват этилган жамоавий келишувни имзолашди. Унинг шартларига кўра, бутун дунё аҳолиси учун коронавирусни даволаш, тест топшириш ва диагностика қилиш бепул бўлиши кафолатланиши таъминланади.\n- Ҳукуматлар ва халқаро ҳамкорлар бу мақсад йўлида бирлашишлари лозим ҳамда самарали ва хавфсиз вакцина яратилган пайтда унинг етарли миқдорда ишлаб чиқарилиши тезкор равишда йўлга қўйилиши ва у бутун дунё мамлакатлари аҳолиси учун бепул бўлиши кераклиги кафолатланиши лозим, - дейилади мактубда.\nТаъкидлаш керакки, бутун инсоният учун айнан вакцина ушбу офатдан тезроқ халос бўлиш учун асосий умид бўлиб турибди ва барча унинг яратилишини сабрсизлик билан кутмоқда. Шу билан биргаликда вакцина COVID-19ни енгишга ва уни чекинишга мажбур қилишига кўпчилик ишонади. Бу кунлар тезроқ келишини кутиб қоламиз.\nШифокор, полициячи, бариста. Роботлар пандемия пайтида ким бўлиб ишлашаяпти?


Манба: Неймар «Барселона»га қарши ўйинда майдонга туша олмайди\n«ПСЖ» ҳужумчиси Неймар УЕФА Чемпионлар лигаси 1/8 финали доирасидаги «Барселона»га қарши учрашувни ўтказиб юборади, дея хабар бермоқда L’Équipe.\nМанбанинг ёзишича, парижликларнинг бразилиялик етакчиси Франция кубоги 1/32 финали доирасидаги «Канн»га қарши учрашувда олган жароҳати сабабли ЕЧЛ нимчоракфинали доирасида собиқ жамоасига қарши ўтадиган дастлабки ўйинда майдонга туша олмайдиган бўлди.\nҚайд этилишича, Неймар «Канн» билан баҳсда сон мушакларини шикастлаган. Жароҳат жиддийроқ бўлиб чиқса, ҳужумчи «Барса»га қарши жавоб баҳсини ҳам ўтказиб юбориши мумкин. Неймар «Канн»га қарши учрашувнинг 56-дақиқасида рақиб ҳимоячиси Йоэль Армугнинг қўполлигидан кейин майдонни тарк этганди. Унинг ўрнига Килиан Мбаппе ўйнаганди.\nМаълумот учун, ЕЧЛ 1/8 финали доирасидаги «Барселона» — «ПСЖ» баҳси 16 февраль куни «Камп Ноу»да ўтказилса, жавоб учрашуви 10 март куни Парижда ўтади.


Сифатсиз кийимнинг тўлови тўлиқ қайтарилди - Истеъмолчилар ҳуқуқларини ҳимоя қилиш Агентлиги\nСифатсиз кийимнинг тўлови тўлиқ қайтарилди\nЎзбекистон Республикаси Монополияга қарши курашиш қўмитаси Бухоро вилоят ҳудудий бошқармасига Т.Г. қилган ёзма мурожаат кўриб чиқилди.\nМазкур мурожаатда истеъмолчи Бухоро шахридаги “Тўқимачи Дехкон бозори” МЧЖ ҳудудидаги савдо дўконидан 400 000 сўмга кийим сотиб олганлигини билдирган.\nШунингдек, истеъмолчи сотиб олган кийимини бир ой давомида бир маротаба кийганида яроқсиз ҳолга келганлигини, истеъмолчи сотувчидан кийимни қайтариб олиш ёки алмаштириб беришни сўраганида рад жавобини олганлигини маълум қилинган.\nЎзбекистон Республикаси Монополияга қарши курашиш қўмитасининг Бухоро вилоят ҳудудий бошқармаси аралашувидан сўнг аризачининг кийими учун амалга оширган 400 000 сўм тўловни Бухоро шахридаги “Тўқимачи Дехкон бозори” МЧЖ ҳудудидаги савдо дўкони сотувчиси томонидан истеъмолчига қайтарилишига эришилди.\nМурожаатчи ушбу муаммонинг Ўзбекистон Республикаси Монополияга қарши курашиш қўмитасининг Бухоро вилоят ҳудудий бошқармаси томонидан ўз вақтида ҳал қилинганлиги юзасидан ҳудудий бошқармага ўз миннатдорчилигини билдирган.\nСавдо, умумий овқатланиш, туризм, ижтимоий ва молиявий хизматлар, шунингдек алоқа хизматлари соҳасида истеъмолчилар ҳуқуқларини ҳимоя қилиш бўлими бошлиғи М.Умаров.\nCategory: Янгиликлар 09.03.2020\nГАЗ ҲИСОБЛАГИЧЛАРНИ АЛМАШТИРИШДА НИМАЛАРГА ЭЪТИБОР БЕРИШ КЕРАК?


Nissan Twitter'да адашиб 13 йил судлашган компаниясининг ҳаволасини жойлади\n18:00 / 06.09.2017\nЯпониянинг автомобиль ишлаб чиқарувчи Nissan компаниясининг Британиядаги бўлими 5 сентябрь куни ўз Twitter'ида янги электрокар тақдимотига доир твит қолдириб, унга адашиб nissan.com/nissan сайти ҳаволасини жойлади (мақола чиққунига қадар бу ҳавола ўчирилган).\nБироқ гап шундаки, ушбу ҳавола компания сайтига эмас, кесилган логотипли Nissan саҳифасига ҳавола берган.\nМазкур сайт 1994 йилдан бери Nissan домени туфайли компания билан судлашган америкалик Узи Ниссануга тегишли. Ниссан ўз сайтида авто ишлаб чиқарувчи ва ўзининг «Nissan Computer» компанияси ўртасидаги суд можаролари ҳақида маълумот берган.\nУзи Ниссан «Nissan Computer» компаниясига 1991 йилда асос солган. 1994 йилда у nissan.com доменини рўйхатдан ўтказган. Бир йилдан кейин япон компанияси ўз сайтини очишга қарор қилган ва домен банд эканини аниқлаган. 1999 йилда авто ишлаб чиқарувчи Ниссандан 10 миллион доллар ундириш сўралган даъво аризасини ёзган. Nissan Ниссанни киберсквоттингда айблаган - америкалик ўз сайтида реклама баннерларини жойлаштириб, бундан даромад олган.\nСуд можароси 2007 йилда Узи Ниссан фойдасига ҳал бўлди. У ўз сайтининг автомобилларга ҳеч қандай алоқаси йўқлигини исботлашга муваффақ бўлган. Суд доменни унга қолдирди.\nсайт Nissan хато\nNissan автомобиллар сифатини текширишда қоидабузарликларга йўл қўйган\nТўлиқ узатмали Nissan IMx кроссовери Токиода дебют қилди


15.10.21 15:14\tmsk\nRenault.kz сайти фотосурати\nФранцуз автоконцерни Renault Ўзбекистонда терилган автомобиллар сотуви 2021 йил ноябрда бошланишини эълон қилди. Бу ҳақда Аutostat.ru хабар беради.\nМазкур бренднинг ўзбек бозорига кириб келиши, унинг маҳаллий ҳамкори Roodell компанияси билан ҳамкорликда амалга оширилмоқда. Маълумки, мазкур компания Ўзбекистонда Lada автомобилларини ишлаб чиқишни йўлга қўйганди.\nRenault Ўзбекистон бозорида SUV сегменти моделини тақдим этади: дастлаб купе-кроссовер Renault Arkana ва кроссовер Renault Kaptur, кейин Renault Duster сотувга чиқарилади.\nRenaultнинг Ўзбекистондаги дилерлик тармоғи бозор таклифига қараб аста-секин шакллантирилади. Дастлабки сотув ва автомобилларга хизмат кўрсатиш Тошкендаги иккита дилерлик маркази орқали амалга оширилади.\n«Нархлар Россияга кўра баланд бўлади, деб тахмин қиламан. Бунга логистика, комплектациядаги фарқлар, мамлакатда мавжуд солиқ ва бож тўловлари таъсир қилади. Шунинг учун, кўп ҳолларда машинанинг нархи юртимизда Россияга қараганда баланд, лекин Қозоғистонга нисбатан паст шаклланади», —дейди Roodell компанияси муассиси Даниёр Давлетёров Spot.uz га берган интервьюсида.\nRenault.uz сайтида энг арзон Renault Captur автомобилининг нархи — 221,1 млн ($20,7 минг) сўмдан бошланади. Россияда ушбу машинанинг нархи 1,220 млн ($17,1 минг) рублдан, Қозоғистонда – 7,718 млн ($18,1 минг) тенгедан бошланади.


"Металлург" - "Насаф" учрашувида жамоалар қайси рангдаги либосларда ҳаракат қилишади?\n12 июнь, 2018, 16:22\nБугун, 12-июнь куни Бекобод шаҳридаги “Металлург” марказий стадионида Ўзбекистон миллий чемпионати – Pepsi Superliga нинг 15-туридан ўрин эгаллаган “Металлург” – “Насаф” жамоалари учрашуви бўлиб ўтади. Бу ҳақда "Металлург" матбуот хизмати хабар бермоқда.\nОдатдагидек, ўйин куни учрашув комиссари, жамоаларнинг масъул ходимлари иштирокида бўлажак учрашувни юқори савияда ўтказишга бағишланган йиғилиши бўлиб ўтди. Унда ўйиннинг ташкилий масалалари муҳокама қилинди.\nШунингдек, бугунги баҳсни жамоалар қандай либосларда майдонга чиқиши масаласига ҳам ойдинлик киритилди. Унга кўра, мезбонлар – "Металлург" футболчилари оқ, меҳмонлар – “Насаф” футболчилари кўк рангли либосларда тўп суриши аниқланди. Мезбонлар дарвозабони қизил, меҳмонлар дарвозабони эса яшил либосла майдонга чиқади.


Ўқишни бошлаш бўйича қарор қабул қилиш ваколати ОТМнинг ўзида қолдирилиши мумкин » Ўзбекистон янгиликлари – Zamin.uz\n, 16 2021, 20:36\n28 окт, 00:05 907 Жамият\n2020-2021 ўқув йили учун бакалавриат ва магистратура босқичида ўқишни онлайн ёки анъанавий тарзда бошлаш бўйича қарор қабул қилиш ваколати олий таълим муассасаларининг ўзида қолдирилиши мумкин. Бу ҳақда Олий ва ўрта махсус таълим вазирлигидаги манбага асосланиб, Kun.uz хабар бермоқда.\nОлий таълим муассасаларида 2 ноябрдан бошлаб анъанавий дарслар бошланиши бўйича тарқалаётган хабарлар ёлғондан бошқа нарса эмас. Ҳозир истаган одам Telegram мессенжерида канал очяпти ва уни оммалаштириш учун истаган хабарини эълон қиляпти. Қандай қарор қабул қилинганда ҳам талабаларга тайёргарлик учун маълум вақт берилади», – деди у.\n2020/2021 ўқув йили учун қабул квоталари тасдиқланди 13 июн, 09:15


Юридик хизмат бўлими -Самарканд давлат университети\nМАРКАЗЛАР ВА БЎЛИМЛАР Ўқув услубий бошқарма Таълим сифатини назорат қилиш бўлими Магистратура бўлими Кадрлар бўлими Педагог кадрларни қайта тайёрлаш ва уларнинг малакасини ошириш минтақавий маркази Ахборот технологиялари маркази Ёшлар билан ишлаш, маънавият ва маърифат бўлими Илмий ва илмий педагогик кадрлар тайёрлаш бўлими Астрономия ўқув-илмий маркази Юридик хизмат бўлими Фуқоролар ҳимояси ва меҳнат мухофазаси бўлими Ахборот-ресурс маркази Нашр-матбаа маркази ва таҳрир нашриёт бўлими Халқаро ҳамкорлик бўлими Тайёрлов маркази Буюртмачилар портфелини шакллантириш, битирувчиларни ишга таксимлаш ва мониторинг булими Ахборот хизмати Девонхона ва архив бўлими\nБуриев Илёс Ботирович\nЭлектрон почта: i-buriyev@samdu.uz\n1990-1991- йилларда Самарқанд вилояти, Пасдарғом тумани Прогресс ширкат хўжалигида ишчи;\n1991-1996 – йилларда Самарқанд давлат университети талабаси; 1996-2000 – йилларда Самарқанд давлат университети талабаси (2-мутахассислик)\n1996-2002 – йилларда Самарқанд давлат университети социология кафедраси ассистенти;\n2002-2010 – йилларда Самарқанд давлат университети ҳуқуқшунослик факултети, криминалистика лабораторияси мухандис, мудири;\n2010-2014 – йилларда Самарқанд давлат университети ҳуқуқшунослик факултети, Жиноят ҳуқуқи фанлари кафедраси ўқитувчиси;\n2014-2015 – йилларда Самарқанд давлат университети ҳуқуқшунослик факултети, Фуқаролик ва Жиноят ҳуқуқи кафедраси ўқитувчиси;\n2015-2017 – йилларда Самарқанд вилояти, Пасдарғом тумани "Бўриев Ботир Хуршид оқ олтин даласи" фермер хўжалиги раиси;\n2017 - йилдан Самарқанд давлат университети катта юристкосулт;\nЮридик хизмат фаолиятининг асосий йўналишлари ва вазифалари\nЮридик хизмат – давлат органи ва ташкилоти фаолиятини ҳуқуқий таъминлаш мақсадида қонунчиликда белгиланган меъёр ва мезонларга мувофиқ мажбурий тартибда ташкил этиладиган ёки жорий қилинадиган мустақил таркибий тузилма ёхуд лавозим,\nЮридик хизмат юридик департамент, юридик бошқарма, юридик бўлим, юридик бюро шаклида ташкил қилиниши ёхуд битта штатдан иборат бош юрисконсультдан иборат бўлиши мумкин.\nЮридик хизмат ўз фаолиятида Ўзбекистон Республикаси Конституцияси ва қонунларига, Ўзбекистон Республикаси Олий Мажлиси палаталарининг қарорларига, Ўзбекистон Республикаси Президентининг фармонлари, қарорлари ва фармойишларига, Ўзбекистон Республикаси Вазирлар Маҳкамасининг қарорлари ва фармойишларига, ушбу Низомга ва бошқа қонун ҳужжатларига амал қилади.\nЮридик хизмат ходими ёхуд юрисконсульт лавозимида олий юридик маълумотга эга бўлган шахс ишлаши мумкин.\nВилоятлар ва Тошкент шаҳар ҳокимликлари, шунингдек республика даражасидаги давлат органлари ва ташкилотлари юридик хизмати ходимлари лавозимига Ўзбекистон Республикаси Адлия вазирлиги билан келишилган ҳолда тайинланадилар ва озод қилинадилар.\n* давлат органи ва ташкилотининг ҳуқуқни қўллаш фаолиятида қонун устуворлиги ва қонунийликни таъминлашни ташкил этиш;\n* давлат органи ва ташкилоти томонидан ишлаб чиқилаётган (қабул қилинаётган) норматив – ҳуқуқий ва бошқа ҳужжатлар лойиҳаларининг қонунчиликка мувофиқлиги устидан назоратни олиб бориш;\n* давлат органи ва ташкилотининг қонун ижодкорлиги фаолиятида иштирок этиш, қонунчиликни такомиллаштириш юзасидан таклифларни тайёрлаш масалаларида уларнинг тузилмалари ишини мувофиқлаштириш;\n* давлат органлари ва ташкилоти ходимларининг ҳуқуқий маданияти ва ҳуқуқий саводхонлигини ошириш, уларга қабул қилинаётган норматив-ҳуқуқий ҳужжатларнинг мазмун ва аҳамиятини, шу жумладан замонавий ахборот – коммуникация технологиялари орқали етказишда иштирок этиш;\n* шартномавий – ҳуқуқий ва талабнома – даъво ишларини юритиш, давлат органи ва ташкилотининг мулкий ва бошқа манфаатларини ишончли ҳимоя қилинишини таъминлаш.


21.05.2018 02:42 1 2356\nКанаданинг «Vancouver School of Economics» ва «McGill» университетларида олиб борилган бир тадқиқот натижаларига кўра катта шаҳарларда яшайдиганлардан кўра қишлоқларда яшовчи кишилар бахтлироқ экан. Бу ҳақда «Sabah» хабар бермоқда.\nШовқин-суронли шаҳарларда яшовчиларга қараганда тинч-осуда қишлоқларда яшовчи кишилар 8 марта кўпроқ бахтли экан. Бундай хулосага келишга 400 киши устида олиб борилган тадқиқот асос бўлган.\nБу ҳақдаги хабарни чоп этган «Washington Post» газетаси бундай ҳолат АҚШга ҳам тегишли эканини қайд этди.\nҲодиса 08/04, 13:23\nКанададаги автоҳалокат қурбонлари сони 15 нафарга етди


Инфляция даражаси кўпчиликнинг эътирозига сабаб бўлмоқда — Ishonch Gazetasi\nOn Nov 26, 2019 544\nҲозирги инфляция даражаси нисбатан юқори, албатта, бу инфляция даражаси кўпчиликнинг эътирозига сабаб бўлмоқда.\nИнфляция бу фақатгина товарлар ва хизматлар нархининг ўсиши ҳамда аҳоли даромадларининг камайишини ифодаловчи кўрсаткич эмас. Бу – кенг маънодаги иқтисодий жараён ҳисобланади.\nИнфляция даражаси аслида бошқа иқтисодий жараёнлар билан бевосита боғлиқ ва ўзаро бир-бирига таъсир қилади. Мисол учун, инфляциянинг юқори даражаси хоҳлаймизми йўқми миллий валюта девальвациясига олиб келади.\nМиллий валюта қадрсизланиши, ўз навбатида, барча макроиқтисодий кўрсаткичларда акс этади.\nЮқори инфляция шароити тадбиркорлар учун ҳам яхши эмас, улар ҳам ўз бизнес фаолиятларини 2-3 йил олдинга режа қила олмайди, бугунги кун билан яшайди. Иқтисодиётда жамғармалар ошмайди ва бу, ўз навбатида, келгусида инвестицияларга ҳам салбий таъсир кўрсатади.\nИнфляциянинг муқобил даражаси инвесторлар учун ҳам жуда муҳим. Хорижий йирик инвесторлар биздаги инфляцияни кузатиб боради. Қачон инфляция пасайишига кўзи етсагина шунда ҳақиқий сармоясини олиб киришга ҳаракат қилади.


Бош саҳифа ЯнгиликларЁшлар нима ўқияпти? Сўровномада иштирок этинг!\nЧоп этилган 07.10.2017 17.10.2017 МуаллифZiyouz.uz\nКўпинча катта авлод вакилларидан “ёшлар китоб ўқимай қўйди” деган танбеҳни эшитамиз. Ҳақиқатан ҳам шундайми? Ёшлар фақат интернет билан андармон бўлиб, китоб ўқимай қўйдими? Ziyouz.uz портали ҳозирги ёшлар қандай китоб ўқиётганлари билан қизиқди.\nПортал томонидан аввалроқ “Зиёлилар: ким нима ўқияпти?” деб номланган сўровнома ўтказилган эди. Унда атоқли олимлар, ёзувчи-шоирлар, адабиёт ва бошқа соҳа вакиллари – миллатимиз зиёлилари иштирок этишган эди. Шу анъанани давом эттирган ҳолда “Ёшлар нима ўқияпти?” мавзусида сўровномага ҳам старт берилди. 12 октябрга қадар ушбу анкета саволларига жавоб берсангиз:\n2. Туғилган йилингиз (эълон қилинмайди, жавоблар шунга кўра тартибланади).\n3. Касбингиз, иш (ўқиш) жойингиз.\n4. Ҳозир қайси китобни ўқияпсиз? (50 та сўздан ошмаслиги керак).\n5. Сўнгги ўқиган китобингиз (50 та сўздан ошмаслиги керак).\nЖавоблар жамланиб, тартиблангандан сўнг, www.ziyouz.uz сайтида эълон қилинади. Ёшлар орасида энг кўп ўқилаётган китоб, муаллиф номлари эълон қилинади. Шунингдек, ёшлар қайси тилларда, қандай мавзуларда мутолаа қилаётгани таҳлил қилинади.\nЖавоб бераётганда китоб ва унинг муаллифини аниқ кўрсатинг. Китоб ҳақидаги фикрингизни қисқача баён қилинг. Сўровномани бошқа зиёли ёшларга ҳам юборишингиз мумкин.\nЖавобларни шу ердан юборишингиз мумкин:\n← Аввалги Аввалги Сойим Исҳоқ. Зулматдан зулматгача (ҳикоя)\nКейинги → Кейинги: Дилфуза Ўрол қизи. Башорат (ҳикоя)


Тимур Кападзе нега "Пахтакор" билан бир тўхтамга кела олмади? » Ўзбекистон янгиликлари – Zamin.uz\nТимур Кападзе нега "Пахтакор" билан бир тўхтамга кела олмади?\n27 июль 2019, 22:13\nХабарингиз бор, «Локомотив»нинг ёшлар жамоасидан кетган Тимур Кападзенинг кейинги фаолиятини қаерда давом эттириши қизиқ туюлаётганди. Бу борада унга «Пахтакор» клуби томонидан таклиф билдирилганди. Шундан кейин Кападзенинг ушбу жамоада иш бошлаши ҳақиқатга яқин бўлиб туюлганди. Лекин куни кеча у «Пахтакор»да эмас, балки ЎФАнинг терма жамоалар марказида иш бошлагани маълум бўлди. Бу борада унинг ўзи вазиятга ойдинлик киритди. Шу билан бирга терма жамоамизнинг собиқ ўйинчиси ЖЧ-2022 саралашининг иккинчи босқичига ташланган қуръа ҳақида ҳам фикр билдириб, терма жамоамизнинг рақиблари ҳақида ўз муносабатини билдирди.\n«Тўғри, бизга нисбатан енгил рақиблар тушди»\n- Тўғри, терма жамоамизга нисбатан енгил рақиблар дуч келди, деган фикрларга қўшилса бўлади, - дея гап бошлади, Кападзе. - 1-ўринга Ўзбекистон билан Саудия Арабистони асосий даъвогарлар ҳисобланишади. Албатта, қолган жамоаларни рўйхатдан ўчириб юбориш яхши эмас. Лекин улар билан учрашувларда 100 фоизли натижаларни қўлга киритишимиз керак. Саудия билан иккала ўйинда ҳам максимал натижаларга эга бўлишимиз лозим. Вазиятга реал қарасак, бошқа рақиблардан анча кучлимиз.\nМенимча, кўп нарса Саудия билан ўзаро учрашувларда ҳал бўлади. Ҳозирча уларда бош мураббий йўқ. Гарчи ҳозирги ҳолати ҳақида бирор нима дея олмасам-да, улар билан бемалол ўйнаса бўлади. Ҳарқалай кўп ўйнаганмиз ва рақибни яхши биламиз. Ўзбекистон ўз гуруҳида 1-ўринни ҳал қила олади. Тўғри, иккинчи ўринлар орасида тўртта энг яхши кўрсаткичга эга бўлганлар ҳам учинчи босқичга чиқишади. Барибир 1-ўрин билан чиққан яхшироқ.\n«Саудияга қараганда бизнинг устун томонларимиз кўпроқ»\n- Биринчи саватчадаги рақибларни билардик. Кўпинча бизга Эрон ёки Жанубий Корея дуч келарди. Аммо учинчи босқичда улар билан ўйнашимизнинг эҳтимоли катта. Балки уларга қараганда, иккинчи босқичда Саудия Арабистонининг бизга тўғри келгани нисбатан қулайроқ бўлиши ҳам мумкин. Боя айтганимдек, уларнинг кучини яхши биламиз. Айниқса, ўйинчилари индивидуал томондан яхши ўйнашади. Араб жамоалари орасида доим саудияликлар кучли бўлиб келишган.\nБундай пайтларда жамоавий ўйин ва мураббийнинг роли асосий ўринга чиқади. Тўғри, Саудия Арабистони ҳам кучли рақиб. Охирги жаҳон чемпионатида ёмон ўйин кўрсатишмади. Улар янги мураббий олишган тақдирда ҳам унга мослашиши учун вақт керак. Бизда эса Эктор Купер анчадан бери ишлаяпти ва бизнинг кучимизни, услубига мос келадиган футболчиларни билади. Шу боис Саудияга қараганда, бизнинг плюс томонларимиз кўпроқ. Очиғи, бошқа гуруҳларга қараганда, буниси ўзимиз хоҳлагандек кўриниш олди десак ҳам бўлади.\nБарибир биринчи саватчадаги кучли рақиблардан кимдир бизга дуч келишини тахмин қилаётгандик. Осиё Кубогида Таиланд, Вьетнам, Қирғизистон каби термалар яхши таассурот қолдиришди. Агар гуруҳимизга Қирғизистон ва Тожикистон каби рақиблар тушишганида бу дербига айланарди. Тўғри, улардан кучлимиз, лекин барибир бундай дербилар жуда қизиқарли ва муросасиз ўтарди. Бизда эса Сингапур, Яман ва Фаластин бор ва биздан пастдаги саватчалардан уларнинг рақибимизга айланишгани бизга бироз енгиллик берди. Чунки улардан кўра бизга қўшимча қийинчилик туғдирадиган жамоалар ҳам бор эди.\nЛекин футболда олдиндан ютилмайди. Ҳар бир учрашувга 100 фоиз тайёргарлик кўриш талаб этилади. Биринчи ўйинни сафарда ўтказамиз. Лекин Фаластин ва Яман ўз майдонидаги ўйинларни қаерда ўтказиши ҳали номаълум. Агар улар ўз уйида ўйнашмаса, бу ҳам яна бир қулайликни яратади. Чунки ўйинлар бетараф майдонда ўтказилса, Фаластин ҳам, Яман ҳам худди сафарда ўйнаётгандек бўлади. Рақибларни яхши ўрганиб чиқиш керак. Ўйлайманки, Купер ўз ишини яхши бажаради ва жамоани 1-ўрин билан олиб чиқади.\n«Арвеладзе билан гаплашдим ва «Пахтакор»да ишламайдиган бўлдим»\n- Мени чақиришди ва «Пахтакор» бош мураббийи Шота Арвеладзе билан гаплашдим. Клубда ишламайдиган бўлдим. Боиси улар ёшлар жамоасини камида 2-3 йил бошқарадиган мураббий қидиришаётган экан. Клуб ўз академияси ва ўринбосарлар жамоасидаги тизимларни тўғрилашяпти. Шу сабабли катта эътибор қаратишяпти. Менга узоқ муддат ишлайдиган мураббий кераклигини айтишди.\nУларга эса бунча муддатга ишлай олмаслигимни, балки маълум вақтдан кейин Суперлиганинг бирор-бир жамоасидан таклиф бўлиб қолиши мумкинлигини айтдим. Улар ҳам мен ҳақимда шуни тахмин қилиб туришган экан ва фикрларимни тўғри тушунишди. Лекин «Пахтакор» ҳам тўғри тизим яратяпти. Шунга асосан ёшлар жамоасини узоқроқ бошқарадиган мураббий излашяпти.\n«Терма жамоаларимиз учун селекционер мураббийга айландим»\n- Азиз Ҳайдаров терма жамоалар марказига раҳбар бўлгач, мени ҳам таклиф қилишди. Энди терма жамоалар марказида селекционер мураббий сифатида иш бошладим. Шу тариқа, барча ёшдаги терма жамоаларда селекционер бўлиб ишга киришдим. Кўпроқ ёшлар ва ўсмирлар терма жамоаларига эътибор қаратамиз. Бу борада бизда кўплаб ўйинчилар кенгайтирилган рўйхатимизда бор. Бунинг устига ҳали қолган ёшдаги терма жамоалар ташкил этилмаган. Энди барча истеъдодларни саралаймиз. Айниқса, уларни саралашда ҳаққонийлик, шаффофлик бўляптими, шундай жиҳатларга ҳам кўпроқ эътибор берамиз.\nЯнгиликлар » Спорт » Тимур Кападзе нега "Пахтакор" билан бир тўхтамга кела олмади?\n14:52 Азиз Ҳайдаров ва Темур Кападзе ЎФАда масъул лавозимларга тайинланди\n10:15 Тимур Кападзе “Локомотив” ёшлар жамоасига бош мураббий бўлди\n23:38 Суперлига иккинчи босқичига қуръа ташланди\n09:15 Мухлислар учун мавзу. Кападзе эълон қилган рўйхат ёдингиздами?\n21:48 Тимур Кападзенинг хайрлашув учрашуви Тошкентда ўтказилади


Самарқанд вилоятида карантин қоидаларига амал қилмаслик бўйича 712 та ҳолат аниқланди - zarnews.uz\nКарантин тадбирлари эълон қилинган вақтдан бугунги кунга қадар республикамиз бўйича карантин қоидаларига амал қилмаслик билан боғлиқ жами – 7 157 та ҳолат аниқланган. Бу ҳақда ИИВ ахборот хизмати хабар берди.\nМисол учун, жорий йилнинг 26 март куни соат 16:00 ларда Тошкент вилояти, Зангиота тумани, Назарбек ҚФЙ, Ҳаракат маҳалласида яшовчи, 2002 йилда туғилган фуқаро К.С. Зангиота тумани ҳудудида, махсус ҳимоя ниқобисиз жамоат жойида юрганлиги аниқланган.\n27 март куни соат 09:50 ларда Самарқанд вилояти, Ургут тумани, Сойгузар маҳалласида яшовчилар - 1976 йилда туғилган фуқаро У.Қ. ҳамда 1977 йилда туғилган фуқаро З.К.лар Ургут тумани, Сойгузар маҳалласи ҳудудида, махсус ҳимоя ниқобисиз жамоат жойида юрганликлари аниқланган.\n27 март куни соат 21.00 ларда Жиззах вилояти, Бахмал тумани, Дўстлик МФЙда яшовчи, 1995 йилда туғилган фуқаро И.А. умумий овқатланиш ва кўнгилочар жойлар фаолиятини вақтинчалик тўхтатиб туриш тўғрисида огоҳлантирилган бўлишига қарамасдан, шу ҳудудда жойлашган ўзига қарашли умумий овқатланиш масканида 5 нафар мижозларга хизмат кўрсатаётганлиги аниқланган.\nТаъкидлаб ўтамиз, ҳар биримиз зиммамиздаги вазифаларга янада масъулият билан ёндашиб, санитария-гигиена талабларига қатъий риоя қилишимиз, энг бебаҳо неъмат бўлган сиҳат-саломатликни асраш ва ҳимоя қилиш учун барча зарур чораларни амалга оширишимиз шарт.\nТеглар: карантин коронавирус карантин\nАйни дамда Ўзбекистонда қанча одам карантинга олинган?


АМИР ТЕМУР ВА ЭДИГЕ БОТИР... - “Китоб дунёси” газетаси сайти\nАМИР ТЕМУР ВА ЭДИГЕ БОТИР...\nВА ЭДИГЕ БОТИР...\n— Бирламчидан, не ёмон?\n— Билимсиз ўсган ул (ўғил) ёмон.\n— Иккиламчи, не ёмон?\n— Ибосиз ўсган қиз ёмон.\n— Учинчидан, не ёмон?\n— Ўшаксиз пишган тўн ёмон...\nЎрмамбет бий тўлғовидан.\nУшбу китобни ўқиганимдан кейин хаёлим мени буюк соҳибқирон Амир Темур замонасига олиб кетди. Кўз ўнгимга қорақалпоқларнинг шоҳ достонидаги Эдиге ботир келди ва уни қўбизининг зорли нағмасига жўр бўлиб жирлаган жировнинг жўшқин овози қулоғимга тол-тол эшитилди. Яна эсимга буюк Ўрмамбет бийнинг доно тўлғовлари эсимга тушди. Нимага шундай?\nАйтишадики, «Эдиге» достони жирланганида очиқ оппоқ осмонни булут қоплаб, кун тунариб, жала ёғармиш... Айтишадики, Қорақалпоғистон Республикаси рамзидаги Чилпиқ қўрғони пойдевори тамал тошини Эдиге ботир қўйганмиш... Эдиге ботир тулпори дуйноғининг саси етти кунлик йўлдан эшитилганмиш... Саҳро халқи афсонага бой ва ғойибга ишонувчан келади. Лекин, қорақалпоқ тарихи билан тақдири куни-кечаги замонда оқи қораланиб, қораси яна бадтар қораланди. Билимдонини «мулла» дейишди, мулласини «ёт унсур» деб бошини ейишди. «Эдиге ботир» достони Иккинчи жаҳон уруши арафасида тузумга ёт унсур сифатида қатағон этилди. Тошбосма нусхалари йуқотилди, ижрочи жировларнинг қўбизлари овозлари эгасининг товушлари билан ўчирилди. Олтин Ўрда тарихи, Соҳибқирон Амир Темур салтанати тарихини ўрганиш тақиқланди...\nҲали эсимда, саккизинчи синфимизда жўғрофия муаллимимиз Бердибой оға билан Самарқандни сайр қилганмиз. Бизга Регистон ансамбли, Гўри Амир мақбараси, Бибихоним мадрасаси билан Улуғбек обсерваториясини кўрсатишган. Биз кўрганимизга қониқмасдан, муаллимимиздан, «Амир Темур, Бибихоним, Улуғбек деганлари ким у?» дея сўрагандик. Муаллим у ёқ-бу ёққа бир-бир қараб олиб:\n— «Амур Темур» деган бир подшо ўтган. У борган жойини босиб олиб, вайрон қилаверган. Сизлар бугун кўрган иншоотларни ўша подшо қурдирган. «Бибихоним» дегани ўша подшонинг хотини... «Улуғбек» деган олим Шарқда ўзининг обсерваториясида илк бор осмондаги юлдузларни санаб чиққан одам...\n— Гўри Амирда ўша Амир Темур ётган бўлса, биз ҳалиги... босқинчи подшо қабрини зиёрат қилибмиз-да?..\n— Ўчир овозингни, отангга ўхшамай ўлгур! — дея ўшқирди муаллим. — Отанг ҳам доимо қичимаган жойини қашиб юрарди. Ҳе, саволингдан ўргилдим...\nБиз муаллимга қайтиб савол бермадик. Олийгоҳ дарсларида ҳам бу нозик мавзу тақиқланган эди ва биз ўқиган китобларда Соҳибқирон ҳаёти билан фаолиятида қандайдир сунъийлик сезиларди. Лекин, В. Яннинг «Чингизхон», «Ботухон», «Сўнгги денгиз сари» романлари машҳур эди, кейинчалик ушбу тарихий мавзуда В. Чивилихиннинг «Хотира» китоблари чоп этилди. Бу китобларда буюк асрий кечмишга эга менинг халқим ёхуд унинг биронта вакили тўғрисида қониқарли маълумот топа олмаганман. Фольклоршунос олимларимиз Н. Давқораев билан Қ. Айимбетовларнинг жон кўйдиришлари билан ўтган асрнинг етмишинчи йиллари «Эдиге» достони оқланиб, мустақиллигимиздан сўнг тўла қайта тикланди...\nМустақиллик бизга асл тарихимизни қайтариб берди. Буюк Соҳибқирон Амир Темур ва унинг замонасига бағишланган қатор илмий ва бадиий асарлар, спектакллар, достонлар чоп этилиб, «Одамлар! Ким эдигу, ким бўлдик?» деган мангулик саволга жавоб топяпти. Нурали Қобулнинг «Соҳибқирон Амир Темур ва Тўхтамишхон» асарини ўқиган одам, менимча, қорақалпоқ тарихида оқ саҳифалар саналган Эдиге ботир ҳаёти ва фаолияти тўғрисида анча янги маълумотлар топади. Эдиге ботир манғит уруғидан бўлиб, бизнинг тушунчамизда афсонавий образ эди. Бундай қарасак, у тарихий шахс сифатида мард ва доно, очиқкўнгил, лекин муғомбирликдан ҳам унча холи бўлмаган мураккаб, серқирра одам экан. У Амир Темурнинг сафдоши сифатида Сарой Ўрдадаги адолатсизликларга муросасизлик кўрсатиб, Тўхтамишхонга қарши Амир Темур йўриғини ташкил этиб, ахийри отасини ўлдирган золимдан қасос олади. Тўхтамишхоннинг бутун рус ерини қайта-қайта босиб, вайронасини чиқараётганига чек қўйилади...\nМен Нурали Қобулнинг «Салом, тоғлар» китобини қорақалпоқ тилида ўқиганимга қарийб қирқ йил бўляпти. Ўша пайтлари Ойқор тоғлари билан қалби қоришиб кетган адибга ҳавас қилганман. Унинг баланд тоғлар сўзлашиб, тилсиз тошлар бағрида яширинган сирларни очганини кўрганман. Бугун эса, ўқувчини асрлар орасидан аждодларимизнинг буюк ва мардона ўтмиши сари элтаяпти... Ҳар ҳолда йўлни билган одамга эргашилса, манзил яқинлашади, вақт тўхтагандек, дунё ойдинлашгандек туюлади. Соҳибқирон Амир Темур, Тўхтамишхон ва Эдиге ботир сиймоларида ўша даврга тан ҳақиқат гавдаланди кўз ўнгимда. Айниқса, Эдиге ботирнинг ҳақиқатга содиқлиги Амир Темурнинг «Куч адолатдадир» деган асосий тузуги билан уйғунлашиши қорақалпоқ, ўзбек халқларининг тарихий бирлиги ва маслакдошлигидан қалбда қандайдир ғурур уйғотади ва бу бугунги авлодимиз учун жуда ҳам муҳимдир...\nЎзини икки дунё билимдони ҳисоблайдиганларнинг қулоғига олтин исирға: Тарих билан Адабиёт бири-бирини инкор этмайдиган, қайтанга бирини бири тўлдириб, бойитиб борадиган маънавий оламлар эканлигини эслатмоқчимиз. Биз ҳалигача, пролетар даҳолари кўрсатмаси асосида бадиий асардан тарихий ҳақиқатни талаб этиш даражасидан чиқиб кета олмаяпмиз. Адабиётни тарих мезонлари билан ўлчаб, ёки аксинча, тарихни бадиий тўқималар орқали англатиш мумкин эмаслигини ажратиб олишимиз керак. Ушбу муаммонинг анча жабрини кўрган таниқли ёзувчи Т. Қайипбергеновнинг адабиёт тарих дарслиги эмаслигини ўзгаларга тушунтира олмай, кўп овораю сарсон бўлганларини кўрганман...\nНурали Қобул ушбу китоби оддий китобхонга анча-мунча оғирлик қилиши мумкин, лекин ўйноқи тил ва аждодларимиздан мерос доноликлари билан бугунги авлодимизга яхшигина маънавий озуқа беради.


ХАВФСИЗЛИК ВА БАРҚАРОРЛИК – ТАРАҚҚИЁТНИНГ АСОСИЙ ОМИЛИ - Ўзбекистон овози газетаси\nХАВФСИЗЛИК ВА БАРҚАРОРЛИК – ТАРАҚҚИЁТНИНГ АСОСИЙ ОМИЛИ\nПрезидентимиз Шавкат Мирзиёев ташаббуси билан БМТ шафелигида ташкил этилган “Марказий Осиё: ягона тарих ва умумий келажак, барқарор ривожланиш ва тараққиёт йўлидаги ҳамкорлик” мавзуидаги халқаро конференция самарали бўлди.\nЎзА мухбири халқаро форум қатнашчиларининг фикрлари билан қизиқди.\nНихат Зейбекчи, Туркия Республикаси иқтисодиёт вазири:\n– Туркия Марказий Осиё давлатлари томонидан илгари сурилаётган ташаббусларни қўллаб-қувватлайди. Кейинги йилларда минтақадаги мамлакатлар билан транспорт-логистика соҳасидаги алоқаларнинг ривожланиб бораётгани давлатларимиз иқтисодий тараққиётига хизмат қилмоқда. Биз, Марказий Осиё давлатларини Европа билан боғловчи муҳим кўприк сифатида қадимий Буюк ипак йўлининг қайта тикланишидан манфаатдормиз. Бу борада айни пайтда Марказий Осиё давлатлари ва Хитой томонидан ҳаётга татбиқ этилаётган транспорт коридори бўйича лойиҳада иштирок этишга тайёрмиз.\nСамарқандда ташкил этилган халқаро форум нафақат минтақа мамлакатлари хавфсизлиги ва барқарорлигини мустаҳкамлаш, ўзаро ҳамкорлик алоқаларини кучайтиришга хизмат қилади, балки ушбу давлатларнинг дунё халқлари билан иқтисодий интеграциясини янада кучайтиришга кенг имконият яратади.\nМуҳаммад Жавад Зариф, Эрон Ислом Республикаси ташқи ишлар вазири:\n– Бугун тез ўзгараётган дунёда хавфсизлик ва барқарорликни таъминлаш энг муҳим масала ҳисобланади. Ҳар бир давлат ушбу йўналишда ўзига хос ички ва ташқи сиёсат юритади. Шу билан бирга бу борада қўшни мамлакатлар билан ўзаро яқин ҳамкорликнинг йўлга қўйилиши ҳар томонлама фойдали бўлиши шубҳасиз.\nБугунги кунда Марказий Осиё давлатларининг ушбу мақсад йўлида ҳамжиҳатликда зарур чора-тадбирларни кўраётгани эътиборга молик. Хусусан, Ўзбекистон Республикаси Президенти Шавкат Мирзиёевнинг бу борада баён этган таклиф ва ташаббусларини барча давлатлар қўллаб-қувватламоқда.\nЭрлан Абдилдаев, Қирғизистон Республикаси ташқи ишлар вазири:\n– Давлатларимиз раҳбарларининг саъй-ҳаракатлари билан кейинги пайтда Ўзбекистон ва Қирғизистон ўртасидаги яхши қўшничилик алоқалари мустаҳкамланиб, янги босқичда давом этмоқда. Буни барча соҳалардаги ҳамкорлик ривожланиб бораётгани ҳам яққол кўрсатиб турибди.\nҚадимий Самарқандда бўлиб ўтган ушбу халқаро конференция терроризм, диний экстремизм ва гиёҳвандликка қарши бирга кураш олиб боришимиз, бу борада ҳаракатларимизни мувофиқлаштиришда муҳим аҳамият касб этди. Марказий Осиё давлатларининг якдиллиги минтақада хавфсизликни таъминлашда муҳим омил ҳисобланади. Халқларимизнинг буюк тарихи бор. Қурилаётган келажак ҳам албатта буюк бўлади.\nСирожиддин Аслов, Тожикистон Республикаси ташқи ишлар вазири:\n– Ушбу халқаро конференция Марказий Осиё минтақасидаги долзарб масалаларни ҳал этишда муҳим қадам бўлди, десак янглишмаймиз. Сабаби, дунё хавфсизлигига таҳдид қилаётган терроризм балоси минтақамизга ҳам хавф солмоқда. Шунинг учун аввалдан бундай хавфларнинг олдини олиш чораларини кўриш, бу борада ҳамкорликда иш олиб бориш барча давлатлар учун манфаатли бўлиши шубҳасиз.\nҚўшни Афғонистондаги нотинчлик минтақамиздаги давлатлар ва халқлар осойишталигига таҳдид сифатида барчамизни ташвишга солади. Ушбу мамлакатда барқарорликка эришиш борасида биз ҳам ҳамкорликда иш олиб боришимиз лозим.\nРашид Мередов, Туркманистон ташқи ишлар вазири:\n– Самарқандда ташкил этилган ушбу халқаро конференция Марказий Осиё давлатларининг ҳар жабҳада ҳамфикр, минтақадаги мавжуд муаммоларни ҳамжиҳат ҳал қила олишини дунёга кўрсатди.\nМинтақадаги давлатлараро муаммолар бўлмаслиги, айниқса, хавфсизлик масаласида барчамизнинг якдиллигимиз тараққиётга хизмат қилади. Шунингдек, минтақадаги Евроосиё транспорт коридорини ривожлантириш Европа ва Осиёни бир-бирига боғлашда муҳим омил бўлади. Албатта, бунинг учун минтақада терроризм, экстремизм, гиёҳвандлик каби турли таҳдидларнинг олдини олиш, хавфсизликни таъминлаш лозим. Самарқанд конференцияси айнан шу масалалар муҳокамасига қаратилгани билан аҳамиятли бўлди.


Путин озиқ-овқат эмбаргосини узайтирди\nОзиқ-овқат эмбаргоси 2020 йил якунга қадар амал қилади.\nТОШКЕНТ, 24 июн – Sputnik. Владимир Путин Россияга қарши санкциялар қабул қилган давлатларга нисбатан озиқ-овқат эмбаргоси муддатини узайтирди. Россия президентининг тегишли қарори эълон қилинди.\nРоссия Грузия вино маҳсулотлари устидан назоратни кучайтиради\nЧекловлар 2020 йил якунига қадар амал қилади.\n2014 йил августда Путин Россияга қарши санкциялар киритган мамлакатлар: АҚШ, ЕИ мамлакатлари, Канада, Австрия ва Норвегиядан айрим қишлоқ маҳсулотлар, ҳом-ашё ва маҳсулотларни олиб киришни тақиқлаш тўғрисида қарорни имзолади.\nЭмбарго рўйхатига чораларга гўшт, колбаса, балиқ ва денгиз маҳсулотлари, мева-сабзавотлар, сут маҳсулотлар кирди.


Ҳаяжон чексиз, руҳ кўтаринки — Ishonch Gazetasi\nҲаяжон чексиз, руҳ кўтаринки\nЮртимизнинг сўлим гўшаларида жойлашган қатор болалар соғломлаштириш оромгоҳлари ёзнинг илк кунларидан дам олувчиларни қабул қилишни бошлади. Хусусан, Тошкент Жанубий вокзалида шаҳар касаба уюшма ташкилотлари бирлашмаси фаоллари Тошкент вилоятининг Бўстонлиқ туманидаги «West Camp» оромгоҳида ҳордиқ чиқариш мақсадида келган Оролбўйи ҳудудида яшовчи ўғил-қизларни тантанавор тарзда кутиб олишди.\nҚорақалпоғистонлик 150 нафар ўқувчи мураббийлари ҳамроҳлигида Қўнғирот – Тошкент йўналишидаги поезддан бирин-кетин тушиб келишди. Карнай-сурнай садолари оромгоҳ қучоғида кечадиган завқли дамлар таъсирида бўлган болажонларнинг кайфиятини янада кўтариб юборди. Юз-кўзида хурсандчилик, ҳаяжон ифодаси барқ урган ўғил-қизларнинг шодон кулгулари атрофни тутди.\n– Бу кунни жуда интиқ кутгандим, қувончимнинг чеки йўқ, – дейди Тахтакўпир туманидаги 8-мактабнинг 6-синф ўқувчиси Сабирбай Баймирзаев. – Икки йил аввал «Конструктор» оромгоҳида дам олиб, бир олам таассурот билан уйга қайтгандим. Ушбу дам олиш масканида турли хил йўналишдаги тўгарак машғулотлари, маданий тадбирлар ва спорт мусобақалари бир зум ҳам зерикишимизга имкон бермади. Айниқса, хушманзара табиати, мусаффо ҳавосидан баҳра олиб яйраганмиз. Бу гал таассуротимиз янада бойийди, деган умиддаман.\n– Шуманай туманидаги 5-мактабда ўқийман, – дея ўзини таништиради Изолда Бегманова исмли қиз. – Бундай узоқ йўлга биринчи марта чиқишим эди. Чарчаб, зерикиб қолсам керак, деб ўйлагандим. Поездда кела-келгунча юртимиз манзараларини томоша қилиб, чарчоғим унутилди. Дўстларимиз билан шеър-у қўшиқ айтишиб, манзилга етиб келганимизни сезмай қолдик. Оромгоҳда янги дўстлар орттириб, биргаликда мириқиб дам олиш онларимизни ҳаяжон билан кутяпман.\n– 60 нафар боладан иборат гуруҳга 2 нафар мураббий бириктирилганмиз, – дейди Қўнғирот туманидаги 37-мактабнинг инглиз тили фани ўқитувчиси Балзада Бахиева. – Болаларни яхши кўраман, улар билан ишлаш жон-у дилим. Шу боис ҳам ўқитувчилик касбини танлаганман. Оромгоҳда 15 кун давомида ўғил-қизлар билан бирга бўлиб, уларнинг дам олиш онлари мароқли ва мазмунли кечишига ҳисса қўшишни дилимга тугганман. Қолаверса, «West Camp» инглиз тилига ихтисослашган оромгоҳ. Бу ерда болалар билан инглиз тилида жонли машғулотларни йўлга қўйиб, уларга бу тилда маълум даражада мулоқотга киришиш кўникмасини шакллантириш, чет тилини ўрганишга қизиқишини ошириш ниятидаман.\nОролбўйи ҳудудида яшовчи болажонларни мавсум давомида пойтахтдаги корхона-ташкилотларга қарашли оромгоҳларда мароқли дам олдириш режалаштирилган. Шу мақсадда яна Хоразм вилоятидан 100 нафар, Қорақалпоғистон Республикасидан 310 нафар ўқувчининг Паркент туманидаги «Adventure Time – Cумча» оромгоҳига қабул қилингани ҳам фикримиз исботидир.\nҲа, болаликнинг беғубор оламини янада гўзалликка тўлдириш, фарзандларимизга бахтли дамларни ҳадя этишдан улкан савоб йўқ.\nАЛПОМИШ СУРХОНГА ҚАЙТДИ\nКупердан «супер» ғалаба


Қозоғистонда сайловолди амалиётлари қандай кечмоқда? - BBC News O'zbek\nҚозоғистонда сайловолди амалиётлари қандай кечмоқда?\nҚозоғистон Президенти Нурсултон Назарбоев махсусан бирор бир сайловолди тарғибот амалиётларини олиб бормаслигини баён этган эса-да, унинг рақиблари сайловчиларнинг кўнгилларини қозониш учун ноанъанавий усулларни маъқул кўришмоқда экан.\nДейлик, Коммунистлар партиясидан номзод Жамбил Аҳметбеков 8 март куни гитара чалиб, Қозоғистон хотин-қизларига атаб, ўзининг энг севимли ашуласини куйлаб берган.\n"Ватанпарварлар" партияси раҳбари Ғани Қосимов эса, Олма отадаги шифохонага ташриф буюриб, сайловларда ғолиб чиққан тақдирда, шифокорларнинг маошларини ошириш ва беморлар учун дори-дармонларни текин қилишга ваъда берган.\nАммо президент Назарбоевдан бошқа барча номзодлар бутун Қозоғистон бўйлаб тарғибот ишларини олиб боришлари учун қўллари калталик қилаётганидан шикоят этишмоқда.\nНомзодларнинг тарғибот амалиётлари ва транспорт сарф-харажатлари учун қозоқ ҳукумати томонидан 6.29 миллион танга (42.500 АҚШ долларига яқин) маблағ ажратилган.\nБундан ташқари, номзодларга 432 миллион танга(3 миллион АҚШ долларига яқин)дан ошмаслик шарти билан ўз сайлов жамғармаларини тузишга ҳам рухсат этилган.\nҚозоғистонда сайловолди амалиётлари 1 апрел куни ўз ниҳоясига етади. Муддатидан илгари чақирилаётган президентлик сайловлари эса, 3 апрелга режаланган.\nҚозоғистон Бош прокуратурасининг баён қилишича, сайловолди амалиётлари тинч ва жиддий қонунбузарликларсиз ўтмоқда.\nМамлакат масъулларини бўлажак сайловларда сайловчиларнинг суст иштироклари ташвишга соларкан, хабарларга кўра, қозоғистонлик машҳур хонанда ва телебошловчилар ўз телевизион чиқишлари орқали аҳолини овоз беришга ундашга тушиб кетишган.\nҲукумат танқидчилари уларни ҳукуматнинг фойдасига воситачилик қилишда айблашган. Аммо юлдузлар бирор кишининг номидан тарғибот ишларини олиб боришмаётгани, Қозоғистон ёшлари орасида сиёсий огоҳликни кучайтириш мақсадида эканликларини айтишган.\nДемократпараст фаоллар эса, интернет орқали бутун сайлов жараёнини бойкот қилиш амалларини бошлаб юборишган.\nҚозоғистон президентлиги учун мамлакатнинг амалдаги раҳбари Нурсултон Назарбоев дохил тўрт номзод кураш олиб боришмоқда.\nЛекин улар барчасининг президент Назарбоевни ошкора дастаклаб келган сиёсатчилар экани айтилади.


"Бока Хуниорс" футболчиси "Ювентус" таъқибидан қочолмади\n25 март,2017, 14:05 449\n"Бока Хуниорс" футболчиси Родриго Бентанкурни бир неча ойдан бери "овляётган" "Ювентус" ниҳоят ўз мақсадига етишди. Аргентиналик футболчи Турин клуби хўжайинлари таъқибидан қочиб қутилолмаслигини тан олди ва "Ювентус"га келишга розилигини билдирди.\n- "Ювентус" масаласи ҳал бўлди, - деди Родриго Бентанкур. - Бунга Туринга тиббий кўрикдан ўтиш учун борганимда амин бўласизлар. Ҳозир эса "Бока хуниорс" билан чемпионлик ҳақида ўйлашим керак. Бу клубни соврин билан тарк этмоқчиман.\n"Ювентус" бу футболчи учун 9,5 миллион евро тўлайди ва икки миллион миқдорида бонус ажратади. Бундан ташқари, туринликлар келажакда Родригони бошқа клубга траснфер қилса, пулнинг 50 фоизини "Бока Хуниорс" ҳисобига ўтказиб беради.\n"Ювентус"га Аргентинадан вундеркинд келди 536 13.02.2017\n"Ювентус" Эвранинг ўрнига ўйинчи топди 620 26.01.2017\nТеглар: Футбол Ювентус Родриго Бентанкур\n"Пахтакор"ни йирик ҳисобда енган "Насаф" ОЧЛ йўлланмасини нақд қилди 900\nАҳмедовнинг жамоаси кубок финалида ўйнади ва… 808


Ўзбекистонда парламент ва депутат сўровининг таъсирчанлигини ошириш керак, деб ҳисоблайди президент Шавкат Мирзиёев.\nДавлат раҳбари бу ҳақда 20 январь куни Олий Мажлис Қонунчилик палатасидаги маърузасида айтиб ўтди.\n«Парламент ва депутат сўровини кўриб чиқмаганлик ёки кўриб чиқиш муддатини бузганлик учун жавобгарлик чоралари кучайтирилди. Шунга қарамасдан, афсуски, айрим ҳолларда депутат сўровига раҳбарнинг ўзи эмас, балки унинг ўринбосари, ҳатто бошқарма бошлиқлари жавоб қайтармоқда.\nҚонунда белгилаб қўйинглар, сизларда бундай ваколат бор-ку? Замон ўзгарди энди, ижро органи ишлаши керак. Депутат сўров ёздими, унга фаолиятидаги хато ҳақида сигнал бўлиши керак. У ё ўз муовини, ё бошқарма бошлиғига қўл қўйдиряпти. Бу – хиёнат. Дарров уни чақириб, тўғрилаб қўйиш керак. Бунинг учун эса қонун керак», – деган президентнинг сўзларини келтирмоқда Kun.uz мухбири.\nМаълумот учун, аввалги чақириқда давлат ва хўжалик бошқаруви органларидаги мансабдор шахсларга 28та (2010-2014 йилларга нисбатан 7 баробар кўп) парламент сўрови, 856та депутатлик сўрови юборилган.\n19:40 / 13.01.2021\nЛицензия шартномасини тузиш институти бекор қилинади


ОТМга кириш имтиҳонларида мактаб битирувчисининг баҳолари инобатга олинади - UzNews.uz\nХалқ таълими вазири мактаб битирувчилари баҳоларининг ОТМга кириш имтиҳонларида қандай тартибда инобатга олиниши ҳақида маълумот берди.\nБу ҳақда Халқ таълими вазири Шерзод Шерматов Ўзбекистонда таълим-тарбия тизимини янада такомиллаштириш, илм-фан соҳасини ривожлантиш масаласида қабул қилиниши кутилаётган Ўзбекистон Республикаси Президенти Фармони лойиҳаси юзасидан АОКАда бўлиб ўтаётган матбуот анжуманида маълум қилди.\nШерматовнинг таъкидлашича, бу – Президент топшириғи ва фармон лойиҳасида ўз аксини топади.\n«Ўқувчи мактабда 11 йил ўқияпти, лекин тақдири бир кунда ҳал бўляпти. Балки ўша куни касал бўлгандир, балки яхши ухламагандир. Шу боис Президентимиз бу бўйича топшириқ берганлар, ўқувчиларнинг мактабда олган баҳолари, яъни, охирги олти йиллик натижалари инобатга олинади», деди Халы таълими вазири.


Эрдўғон Путинга S-400 ракеталарини сотиб олишдан воз кечмасликка ваъда берди\n21 апрел 2021, Тошкент вақти: 18:26\nТуркия президенти Режаб Тоййиб Эрдўғон 8 апрель куни Москвада президент Владимир Путин билан учрашди.\nТуркия президенти Режаб Тоййиб Эрдўғон 8 апрель куни Москвада президент Владимир Путин билан учрашар экан, Анқара Вашингтон босимига қарамай, Россиядан замонавий ракета комплексларини сотиб олиш шартномасидан воз кечмаслигини алоҳида таъкидлади.\n“Ҳеч ким биздан бу шартномадан воз кечишни талаб қила олмайди. Бу бизнинг суверен ҳуқуқимиз ва қароримиздир”, - деди Эрдўғон учрашувдан сўнг ўтган матбуот анжуманида.\n2018 йилнинг июнь ойида Анқара Россия билан умумий қиммати 2,5 миллиард долларлик S-400 русумидаги ракетадан мудофаа тизимини сотиб олишга оид шартномани имзолаган эди. АҚШ Туркияни бу шартномани бекор қилишга чақириб келади.\nЖумладан, АҚШ вице-президенти Майк Пенс 3 апрель куни Вашингтонда НАТОнинг 70 йиллиги муносабати билан сўзлаган нутқида:\n-Туркия ўз танловини амалга ошириши лозим: У жаҳон тарихидаги энг муваффақиятли ҳарбий альянс бўлган НАТОнинг ўта муҳим ҳамкори бўлиб қолмоқчими ёки альянсни қўпоришга қаратилган ва ўйланмасдан қабул қилинган қарорлари билан бу ҳамкорликнинг хавфсизлигига путр етказмоқчими,- деб савол қўйган эди.\nЎтган ҳафтада АҚШ Давлат департаменти Туркия Россиядан ракета тизимини сотиб оладиган бўлса, Анқарага қарши санкциялар жорий этилиши мумкинлигидан огоҳлантирган эди.\nМосква учрашувида Эрдўғон Россия билан ҳамкорликнинг муҳим босқичларидан бири террорчиликка қарши кураш эканини ҳам айтиб ўтди:\n-Ҳамкорлигимизнинг яна бир муҳим қисми бизнинг минтақамизга таҳдид солаётган террорчи гуруҳларга қарши биргаликда курашдир. Бу асосан Сурияга нисбатан қўллаган ва қўллаётган чораларимиз билан боғлиқдир ,- деди Туркия президенти.\nМатбуот анжуманида Владимир Путин Туркия билан иқтисодий соҳалардаги ҳамкорликни давом эттиришга келишиб олинганини билдирди. Путинга кўра, Россия Туркиядаги энг биринчи атом электр станциясини барпо этади:\n-Йирик лойиҳаларни амалга ошириш бошланади. Булар Аққую атом электр станциясини қуриш каби лойиҳалардир. Бу АЭСни Туркия хоҳишини инобатга олиб, 2023 йилда фойдаланишга топшириш режалаштирилмоқда. Шунингдек, Туркия орқали газ қувири олиб ўтилмоқда,- деди Путин.\nКейинги йилларда Туркиянинг Европа Иттифоқи ҳамда АҚШ билан муносабатлари совигани ортидан Москва ва Анқара ўртасидаги алоқалар янада яхшиланди.\nТуркия Сурияда АҚШ курд жанггариларини қўллаб-қувватлаётганидан норозилик билдириб келади. Анқара Туркия ҳудудида ўз давлатларини ташкил этиш ғоясини тарғиб қилаётган курд исёнчиларини террорчи деб ҳисоблайди.


Қарши шаҳрида бахтсиз ҳодисанинг олди олинди\n18:20 / 04.08.2017\n2017 йилнинг 1 август куни кеч соат 21:00да Қашқадарё вилояти Фавқулодда вазиятлар бошқармасининг тезкор навбатчи гуруҳига келиб тушган маълумотга кўра, Қарши шаҳрида яшовчи 2013 йилда туғилган Ф.М. 3-қават уйнинг деразасини очиб ойнадан пастга тушмоқчи бўлаётганлиги тўғрисида қўшнилари томонидан хабар берилган. Мазкур ҳолатнинг келиб чиқиши, боланинг кун давомида қаровсиз уйда ёлғиз қолиб кетганлиги сабаб бўлган. Бу ҳақда ФВВ матбуот хизмати хабар қилди.\nОлинган тезкор хабар бўйича масъул навбатчи гуруҳи зудлик билан соат 21:10да воқеа жойига етиб бориб, болани махсус тоғ анжомлари ёрдамида ҳеч қандай тан жароҳатсиз 5 қаватли уйнинг қўшни хонадони орқали 3-қаватга тушиб, Ф.М. хонадонининг очиқ ойнаси орқали пастга олиб тушиб қутқариб қолишди.\nҚарши шаҳар ФВБ томонидан тезкор амалга оширилган қутқарув ишлари натижасида содир бўлиши мумкин бўлган бахтсиз ҳодисанинг олди олинди. Қаровсиз қолдирилган Ф.М ота-онаси билан боғланиб бўлмаганлиги туфайли соғ-саломат ИИБ ходимларига топширилди.


Билимингизни оширинг: Ўнта илмий саволга жавоб - Yoshlar.com\nБилимингизни оширинг: Ўнта илмий саволга жавоб\nИлм-фан ва технологиялар юксак даражада ривожланган ва ривожланишда давом этаётган бизнинг замонамизда билимларни ошириш имконияти чексиздай гўё. Агар олийгоҳларда ёки махсус курсларда ўқишга эринсангиз, билимларингизни китоблар ёрдамида оширишингиз мумкин – бугун ҳар қандай мавзуда кўплаб китоб топиш муаммо туғдирмайди. Қолаверса, интернетдан истаган саволингизга жавоб топсангиз бўлади.\nШунга қарамай, ҳамма ҳам билим олишга жиддий қизиқиш билдирмайди. Бу борада ўтказилган сўровнома натижалари диққатга сазовор. Маълум бўлишича, респондентларнинг 53 фоизи Ер бир йил давомида Қуёш атрофида тўла айланиб чиқишини билак экан; 59 фоиз одам динозаврлар ва ибтидоий одамлар бошқа-бошқа даврларда яшаганини билади; ва 47 фоиз одамгина Ер сатҳининг 70 фоизи сув билан қопланганидан хабардорлигини тасдиқлаган.\nБаъзи бировлар, мутахассисликни яхши эгалласа бўлди, умумий билим савияси муҳим эмас, деб ҳисоблашлари мумкин. Лекин турли соҳалардан бир шингилдан олинган билимлар ҳам ахёнда керак бўлиб қолади. Бу фикрга қўшилувчилар учун қуйида ўнта илмий масала ҳақида ҳикоя қилиб берамиз.\n1. Осмон нега мовий?\nОсмон турфа тусга киради, гоҳ мовий, гоҳ кўк, ҳаво айниганда эса қора булутлар осмонни тўқ рангга киритади. Лекин мовий осмон ва мусаффо ҳаво кўпчиликка ёқади, шу боис у осмоннинг "нормал” ҳолати деб қилинади. Олимларнинг аниқлашича, кўк ранг инсонларнинг ҳиссиётларига ижобий таъсир ўтказади, унинг таъсирида биз ҳиссиёт қўзғовчиларга тез жавоб қайтарамиз ва руҳий қийинчиликларни осонроқ енгиб ўтамиз.\nОсмон "ёйилиш эффекти” таъсирида мовий тус олади. Қуёш нурлари атмосферадан ўтиш чоғида газлар ва турли зарралар билан тўқнашади. Мовий рангнинг тўлқинлари бошқа рангларга нисбатан қисқароқ, шу боис у тўлқинлари узун рангларга нисбатан бу фильтрдан осонроқ ўтади, ва атмосферадан ўтиш асносида ёйила боради. Шу боис қуёш чарақлаб турганда осмон моий тусга киради.\nТонг отиши ва кун ботишида қуёш нурлари каттароқ масофани босиб ўтиши талаб қилинади. Бунинг натижасида қизил, сариқ ва бошқа ўхшаш ранглар осмонда акс этади.\nАйтгандай, бинафша рангнинг тўлқинлари мовийникидан ҳам қисқароқ. Аммо қуёш спектрида бинафша рангнинг камлиги ва кўзимизнинг мовий рангни яхши илғай олиши туфайли у бизга сезилмайди.\n2. Ер неча ёшда?\nЯнги Йил дастурхони атрофида тўпланадиганлардан ҳеч бўлмаса бир киши яқинларини "Ернинг 2015 ёшга тўлгани” муносабати билан табриклаганини эшитсангиз керак. Аммо бундай эътироф ҳақиқатдан бениҳоя узоқ...\n1654 йили Джон Лайтфут исмли тадқиқотчи Тавротнинг "Ибтидо” китобига асосланган ҳолда Ер сайёраси милоддан аввалги 4004 йилнинг 26 октябрида Месопотамия (бугунги Ироқ ҳудудида) вақти билан соат 9:00 да бунёд этилганини эълон қилган эди. XVIII аср охирида бошқа тадқиқотчи – граф де Бюффон сайёранинг митти нусхасини қиздириб, унинг совуш тезлигини ҳисоблаб кўрди ва шу асосда сайёрамиз 75 минг йил муқаддам яратилган деган хулосага келди. XIX асрда эса машҳур физик лорд Кельвин бу санани 20-40 млн йилга етказди.\nАммо радиоакти моддаларнинг ўрганилиши сайёрамизнинг ёши ҳақидаги тасаввурларни бутунлай ўзгартириб юборди. Радиоактив моддаларнинг парчаланиш тезлиги ҳисоб-китоблар олиб боришнинг энг ишончли усулига айланди. Олимлар бу йўл билан турли тоғ жинслари, метеорит парчалари ҳамда Ойдан олиб келинган тошларнинг ёшини аниқладилар. Бунинг натижасида Ер сайёраси 4,54 млрд йил муқаддам вужудга келгани аниқланди. Бу соннинг хато коэффициенти 1 фоизни ташкил қилади.\n3. Табиий танланиш нима?\nXIX асрда биолог Чарльз Дарвин томонидан ишлаб чиқилган эволюцион таълимот бугунги кунда биология фанининг асосини ташкил қилади. Бу назария аллақачон ўз исботини топганига қарамай, муҳокамалар ҳанузгача якунига етгани йўқ: мутахассислар эволюция механизмларини конкретлаштиришга ҳаракат қилсалар, баъзилар назарияни чипакка чиқаришдан умидвор.\nДарвин назарияси асосида табиий танланиш тушунчаси ётади. Бу жараён мутациялар, яъни организмнинг генетик ўзгаришга учраши билан амалга ошади. Мутациялар тасодифий тартибда рўй беради, лекин эволюция миллионлаб йилларни ўз ичига олади, шу боис ўзгаришлар маълум тартибга кела бошлайди. Мутация содир бўлган организм яшаб қолса, унинг авлодлари кўпая боради, бунинг натижасида бошқа турлардан фарқ қилувчи янги тур шаклланади ва экотизимда ўз ўрнини эгаллайди.\nТасаввур қилинг, яшил қўнғизлар мутация таъсирида жигарранг тусга кирди. Бундай қўнғизлар ранги туфайли яшил ажлодларига қараганда табиий муҳит билан тез уйғунлашиб кетади, шу боис қушлар уларни топишга қийналади. Яшил қўнғизлар эса қушларга кўпроқ ем бўлади. Бунинг таъсирида вақт ўтиши билан жигарранг қўнғизлар миқдорий устунликка эришади. Охир-оқибат яшил қўнғизлар бутунлай йўқолиб, жигарранг авлодларига ўрин бўшатиб беради.\nАлбатта, бу энг оддий мисол. Йирик жонзотларнинг эволюцияга учраши янада қийинроқ сценарий бўйича кечади.\n4. Қуёш қачон сўнади?\nҚуёш фақат бахтсиз инсонга нур сочмай қўяди деб ўйласангиз, янглишасиз. Агар бу одам 5.5 млрд йилдан сўнг туғилмаса, албатта, негаки у пайтга келиб қуёш, амалда улкан термоядровий реактор бўлмиш барча юлдузлар сингари, ўз ядросидаги бутун водород захирасини битиради ва ташқи қатламлардаги водородларни ёқа бошлайди. Қуёш ядроси қисқара, ташқи қатламлари эса кенгая бошлайди, юлдуз қип-қизил тусга киради. Сўнгги порлаш Қуёш тизимини иссиқлик зарбаси билан ёқиб юборади. Плутон ва Койпер камари сингари ташқи қисмлар қайноқ нуқтага айланади, тизимнинг ички қисмлари, жумладан, Ер сайёраси ҳам, ўлаётган юлдуз томонидан тортиб кетилади ёки кулга айланади.\nАгарда одамлар бошқа юлдуз тизимига кўчиб кетмаса, бу жараённи ҳеч ким кузата олмайди, негаки у пайтгача инсониятнинг мавжуд бўлиши ва умуман сайёрамизда тирикликнинг сақланиши шубҳа остида. Умрининг ярмини яшаб бўлган Қуёш иссиқлиги секин-аста кучаймоқда, 1 млрд йилдан сўнг у 10 фоизга ошади. Қуёш радиациясининг бу даражада кўтарилиши сайёрамиздаги барча океанларни ва сув захираларини қуритиб юборади.\n5. Магнитнинг ишлаш принципи\nҚадимда магнит ўзига хос мўъжиза ҳисобланган. Бугунги кунда унинг ишлаш принципи жуда оддий эканлиги барчага аён.\nМагнит майдонига эга ҳар қандай объект ёки модда магнит бўла олади. Магнит майдонининг хусусияти шундак иборатки, унда кўпла электронлар бир йўналишда ҳаракатланади. Электронлар ҳамиша жуфт бўлишга интиладилар, темирда эса электронлар тоқ ҳолда ҳаракатланади. Шу боис темирдан ясалган буюмлар ёки таркибида бу металл кўп бўлган жисмлар магнитга тортила бошлайди. Магнитга тортилувчи жисмлар ферромагнетиклар деб аталади.\nМагнитнинг имкониятларидан ўрта асрларданоқ фойдалана бошлаганлар. Қадимги замон сайёҳлари компас ўқларини магнетизация қилиб, шу орқали йўл топардилар. Аммо қадимда кучли магнитлар маълум эмас эди. Бугунги кунда эса сизнинг ўзингиз уй шароитида кучли магнит бўлагини яратишингиз мумкин бўлади. Бунинг учун темир парчасини электр сими билан ўраб, унинг учларини батарея қутбларига улаш керак бўлади.\n6. Камалак нимадан ясалган?\nҚадимги яҳудийлар камалакни "Худо ва инсоният орасидаги аҳд рамзи” деб ишонишган. Юнонистонда эса уни уруш ва қасос маъбудаси Ирида деб билишган. Олимлар эса Аристотел замонидан бошлаб бу табиий ҳодисанинг асл табиатини аниқлашга интилганлар.\nКучли ёғингарчиликдан сўнг атмосферада қолиб кетадиган сув томчилари камалакни келтириб чиқаради. Томчилар зичлиги уларни ўраб турган ҳаво зичлигидан фарқ қилади; бу томчиларга қуёш нурлари тушганда, улар призма мисоли ёруғликни тўлқин узунликларига бўлиб ташлаб, акс эттиради. Бизга кўринадиган спектр рангларидан иборат ёй ҳосил бўлади.\n7. Нисбийлик назарияси нима?\nНисбийлик назариясининг энг содда ва жўн тавсифини унинг муаллифи Альберт Эйнштейннинг ўзи берган: "Йигит чиройли қиз билан бир соат ўтирса, бу учрашув бир дақиқа давом этгандай туюлади. У иссиқ ўчоқда бир дақиқа ўтириб кўрсин, бу азоб бир соатга чўзилгандай туюлади. Ҳамма нарса нисбий”.\nЭйнштейн иккита назария ишлаб чиққан – махсус ва умумий нисбийлик назарияси. Унга қадар тадқиқотчилар макон ва замон, уларга коинотнинг қайси нуқтасидан қараманг, ўзгармай, бир хил туради, деб ҳисоблашар эди. Аммо Эйнштейн математик методлар воситасида нарсаларга бўлган мутлақ қараш иллюзия эканлигини исботлади. Аслида макон ва замон ўзгариб боради: макон кенгайиши ёки торайиши, эгилиши мумкин, вақтнинг тезлиги эса эса объектнинг ҳаракат тезлиги ёки тортишиш майдонининг кучига боғлиқ.\nБундан ташқари, замон ва маконнинг ҳолати уни кузатиш нуқтасига ҳам боғлиқ. Айтайлик, соатнинг сонияни кўрсатувчи ўқи барчамизга маълум тезликда юради. Лекин агар шу соат улкан тезликда Ер орбитасида ҳаракатланса, сония ўқи секинроқ ҳаракатланади.\nМакон ва замон ягона макон-замоннинг таркибий қисмларидир, у эса тортишиш кучи ва тезланиш таъсирида ўзгариши мумкин. Шу боис, агар объект улкан тезликда ҳаракатланса ёки унга тортишиш кучи таъсир ўтказса, бу объект учун вақт секинроқ ўтади. Ҳаракатдаги объектлар учун вақт қай даражада секинлашишини математик йўллар билан ҳисоблаб чиқариш мумкин.\nЕр харитасини тузадиган GPS йўлдошлари аниқ вақт қайд қилинмаса тўғри ишлолмайди. Улар сайёрамиз атрофида 14 минг км/соат тезликда ҳаракатланади; агар муҳандислар уларнинг соатларини нисбийликни эътиборга олган ҳолда тўғирлаб туришмаса, Google хариталари кунига 10 км га янглиша бошлайди.\n8. Нега сув пуфаклари думалоқ шаклга киради?\nСув пуфаклари мукаммал айлана шаклда бўлмаса ҳам, лекин ҳар доим сферик шаклга киришга интилади. Бундай пуфаклар суюқликнинг юпқа қаватидан ташкил топиб, уларнинг молекулалари когезия ҳодисаси туфайли бирикиб туради. Ташқи томондан эса уларга ҳаво молекулалари таъсир қилади. Суюқликнинг бу икки кучга қаршилик кўрсатишнинг энг самарали усули имкон қадар ихчам шаклни қабул қилишдир. Агар ҳажмнинг майдонга нисбатини ҳисобга оладиган бўлсак, бу айлана шаклидир.\nШуниси қизиқки, олимлар аллақачонлар тўғри бурчакли, учбурчак, тўртбурчак, куб ва ҳоказо шакллардаги пуфаклар ясашни ўрганиб олишган.\n9. Булутлар нимадан таркиб топган?\nБулутлар сув томчилари ва муз кристаллари жамланмасидан иборат улкан массадир. Иссиқ ҳаво таъсирида осмонга кўп намлик кўтарилиши натижасида булутлар юзага келади. Намлик атмосферанинг юқорисидаги совуқ зоналарига етиб борганида, иссиқ ҳаво совийди, сув буғи эса конденсацияга учраб, ҳароратга қараб сув томчилари ёки муз кристаллари шаклига киради. Бу зарралар когезия туфайли гуруҳларга бирлашади. Шу тариқа булутлар пайдо бўлади.\nБулутлар сайёрамизнинг гидрологик силсиласидаги муҳим бўғиндир; ушбу жараёнда сув ер юзи ва атмосфера орасида ҳаракатланиб, навбатма-навбат суюқ, қаттиқ ва газсимон ҳолатга келади. Агар бу силсила бўлмаса, Ерда ҳаёт ҳам бўлмас эди.\n10. Сув нега ҳаво ҳароратида буғланиб кетади?\nАгар сувни молекуляр даражада кузатсангиз, молекулалар бир-бири билан яхшироқ жойлар учун курашаётганини ва гуруҳларга бирлашаётганини кўрасиз. Ҳавода сув буғлари кўплаб тўпланади. Молекулалар ҳаво юзасига ёпишиб қолади, бунинг натижасида суюқлик солинган идишларнинг ташқи томонида конденсат ҳосил бўлади. Ҳаво қуруқ бўлганда эса сувнинг суюқ ҳолатдаги молекулалари ҳавода сузиб юрган молекулаларга интилади. Бу жараён буғланиш деб аталади. Бу жараёнда сув ҳавонинг қуруқлигига мос равишда молекулаларини йўқота бошлайди; охир-оқибат сув солинган идиш бўшаб ҳам қолиши мумкин.\nКомментарии (6) | Добавить: 11.04.2015\n6. sodirnokia (23.05.2015 00:41)\n5. sodirnokia (23.05.2015 00:41)\nAdmindan iltimos. Va taklifim bor\n4. Mehrangez (18.04.2015 11:18)\nbu saxifadan kup narsalarni urgandim rahmad\n3. NURIDDINBEK-Muxtorov (12.04.2015 07:03)\n2. DJNext (12.04.2015 06:22)\n1. Babnik (12.04.2015 03:12)\nБуям бир Аллохни са'нати.


Хитойдаги уйғурларнинг “босимга учраётгани” ҳақида нималар маълум? « Ўзбекистон Халқ Ҳаракати\nХитойдаги уйғурларнинг “босимга учраётгани” ҳақида нималар маълум?\n03 October 2018 - 13:53\nСўнгги вақтда Хитой ҳукумати мамлакат ҳудудида яшаб келаётган турли мусулмон озчиликларига нисбатан тазйиқни кучайтираётгани учун кескин танқидга учрамоқда. Инсон ҳуқуқлари гуруҳлари бундай озчиликларнинг энг йириги – уйғурлар жамоасининг юз минглаб аъзолари Пекин томонидан турли жамлоқларда ҳибсда сақланаётганини иддао қилади.\nЎтган август ойида БМТда сони миллион нафаргача етиши даъво қилинаётган уйғурлар ва бошқа мусулмон гуруҳлар аъзолари мамлакат ғарбидаги Шинжон ўлкасида ҳибсда сақланиб, «қайта тарбиялов»дастурларидан ўтишга мажбурланаётгани борасидаги ҳисоботлар тингланган эди.\nИнсон ҳуқуқлари гуруҳлари томонидан илгари сурилган бу иддаоларни Хитой ҳукумати қатъиян рад этади. Айни вақтда эса, Шинжонда яшаётган одамлар устидан кузатув ва назорат ҳаддан ташқари қаттиқлашаётганига далиллар ортмоқда.\nУйғурлар ким ўзи?\nУйғурларнинг аксарияти Ислом динига эътиқод қилади. Уларнинг сони Шинжон ўлкасида, тахминан, 11 миллионга етади.\nУлар ўзларини маданий ва этник жиҳатдан Марказий Осиёга яқин ҳисоблайдилар.\nОхирги ўн йиллар ичида Шинжонга кўплаб этник хитойларнинг кўчиб келиши кузатилмоқда. Оқибатда уйғурлар орасида ўз турмуши ва маданиятини хавф остида қолгандек ҳис қиладиганлар сони кўпайди.\nШинжон қаерда жойлашган?\nБу ўлка Хитойнинг ғарбий чеккасида жойлашган ва мамлакатнинг энг катта региони ҳисобланади. У Ҳиндистон, Афғонистон ва Монголия каби қатор давлатлар билан чегарадош. Тибет сингари у ҳам автоном регион саналади, яъни – назарий жиҳатдан – ўзини расмий Пекиндан маълум миқдорда мустақил бошқаради. Бироқ амалда эса, марказий ҳукуматнинг қатъий чекловлари остида яшайди.\nАсрлар давомида Шинжонда қишлоқ хўжалиги ва савдо асосий турмуш тарзи бўлиб келган, Буюк Ипак Йўли шарофати билан шаҳарлар гуллаб-яшнаган.\nЙигирманчи асрнинг бошларида қисқа вақт мустақил яшаган уйғурлар 1949 йили Хитойда ҳокимиятни коммунистларни эгаллаб олгандан сўнг марказий ҳукумат измига қайтадан бўйсунтирилади.\nШинжонда яшовчиларга нима бўлмоқда?\nЖорий йилнинг август ойида БМТнинг инсон ҳуқуқлари бўйича қўмитасига Хитой «Уйғур автоном регионини улкан ҳибсхонага ўхшаш ҳудудга айлантиргани» борасида ишончли далиллар мавжудлиги маълум қилинди, миллионга яқин уйғурлар жамлоқларда тутиб турилгани айтилди.\nИнсон ҳуқуқларини ҳимоя қилиш билан шуғулланувчи Human Rights Watch ташкилоти бу ҳисоботлардаги маълумотларни тасдиқлаган. Ташкилотга кўра, Индонезия, Қозоғистон ва Туркия каби диний масалаларга таъсирчан қарайдиган 26 давлатда истиқомат қилувчилар Шинжондаги қариндошлари тақдиридан ташвишга тушмоқда.\nШинжондан хориждагилар билан WhatsApp орқали боғланган ҳар ким таъқибга учрамоқда, дейди Human Rights Watch.\nИнсон ҳуқуқлари гуруҳлари жамлоқларда сақланаётган уйғурлар хитой тилини ўрганиш, мамлакат президенти Си Жингпинг номига содиқлик қасамёди келтириш ва ўз эътиқодидан воз кечиш ёки уни танқид қилишга мажбурланаётганини таъкидлайди.\nШунингдек, Human Rights Watch уйғурлар кучли назорат остида яшаётгани – кўчаларда юзни танувчи камералар ўрнатилгани, уйлар эшигига исталган пайт ичкарида ким борлигини аниқлаш имконини берувчи QR кодлар ёпиштирилганини маълум қилмоқда. Уйғурлар мажбуран биометрик тестлар топшираётгани ҳам айтилади.\nБи-би-си нимани билишга муваффақ бўлди?\nМаҳаллий ва дунё матбуотининг Шинжонга киришига тўлиқ тўсиқ қўйилгани сабабдан ичкаридаги асл вазиятни билиш жуда мушкул. Шунга қарамай, Би-би-си мухбирлари ҳудудга бир неча бор кириб боришнинг уддасидан чиқа олдилар. Улар уйғурлар сақланаётган жамлоқлар мавжудлигига ишора қилувчи далилларни кўрдилар. Мухбирларга кўра, ўлкада полициячилар сони одатдагидан анча кўп эканлиги кўриниб туради. Улар полициячиларнинг одамлар қўлидаги телефонларни текшираётганига гувоҳ бўлганлар.\nБи-би-си, бундан ташқари, мамлакатдан чиқиб кетишга муваффақ бўлган собиқ маҳбуслар билан ҳам суҳбатлашиб кўрган. Қуйида икки собиқ маҳбуснинг сўзларига қулоқ тутишингиз мумкин.\n«Улар менга уйқи бермас, соатлаб қўлимдан осиб қўйиб, калтаклар эди. Улар қалин ёғоч ва резина таёқлар билан урар, симдан эшилган қамчи билан савалар, терига игна тиқар, тирноқларни омбур билан суғуриб оларди. Бу буюмларни олдимга ёйиб қўйишар, улар исталган пайт ишлатишга тайёр турарди. Бошқаларнинг чинқириғини ҳам эшитардим.» – Омир.\n“Тушлик пайти эди. Камида 1,200 нафар одам қўлида пластик идиш билан овқатга навбатда турарди – улар овқат олиш учун хитойпараст қўшиқлар куйлашга мажбур эди. Худди робот, руҳини йўқотган одамларга ўхшар эдилар. Уларнинг кўпчилигини яхши танирдим – бирга овқатланардик, энди эса улар гўё нима қилаётганини англамаётгандек, автоҳалокатдан сўнг хотирасидан айрилган одамдек тутарди ўзини.” – ‘Азадʼ.\nУйғурлар қандай зўравонликларга қўл урдилар?\nХитой бўлгинчи исломий гуруҳлар солаётган хавфга қарши курашаётганини иддао қилади. Айни дамда баъзи уйғурлар Исломий Давлат сафларига бориб қўшилгани ҳақида хабарлар мавжуд. Инсон ҳуқуқлари гуруҳлари эса Хитойнинг тазйиқи остида Шинжон аҳли орасида зўравонлик кайфияти ўсаётганини таъкидлайди.\n2009 йили ўлка пойтахти бўлмиш Урумчида бўлиб ўтган исёнда камида 200 одам – асосан, этник хитойлар ҳалок бўлган. Ўшандан бери бир қанча хуружлар, жумладан, бир полиция идораси ва қатор ҳукумат ташкилотларига ҳужумлар бўлиб ўтган ва уларда, энг ками, 96 одамнинг ёстиғи қуриган.\nШинжон бўлгинчилари қўли билан амалга оширилгани иддао қилинган ҳужумлар ўлкадан ташқарида ҳам юз берган – 2013 йил октябрида Пекиндаги Тянанмен майдонида бир шахс одамларни машинада босиб кетган.\nҲукуматнинг уйғурларга нисбатан сўнгги тазйиқи тўлқини 2017 йил февраль ойида Шинжонда беш киши пичоқлаб ўлдирилгандан сўнг бошланган. Айни вақтда Шинжоннинг коммунист раҳбари Чен Қуангуо ҳукумат кучларини «террорчилар жасадини халқ урушининг улкан денгизига кўмиб ташлаш»га чақирган.\nХитой нима дейди?\nХитой бу ҳаракатлар “этник бўлгинчилик ва зўравон террорчиларнинг жиноий фаолияти”га қарши чоралар эканини айтади.\n2018 йилнинг август ойида Женевадаги БМТ мажлисида иштирок этган Хитой расмийси Ҳу Лианҳе бир миллион уйғурнинг қайта тарбиялов жамлоқларида тутиб турилгани тўғрисидаги хабарлар «умуман ҳақиқатга яқин эмас»лигини таъкидлаган эди.\nБироқ ўтган ой Женевада чақирилган БМТнинг қўшимча йиғинида Хитой расмийларидан бири ҳукумат «профессионал малака ошириш ва таълим марказлари» ташкил этганини мухбирларга маълум қилди.\n«Сиз бу энг яхши йўл эмас дерсиз, аммо бу исломий ёки диний экстремизм билан курашиш учун зарур йўл. Сабаби Ғарб шундай йўл танлашнинг уддасидан чиқа олмади, исломий экстремизмга қарши тура олмади,» деган Давлат Ахборот Кенгашининг Инсон Ҳуқуқлари Масалалари Бюросида жамоатчилик билан ишлаш бўйича директор Ли Сиажун.\n«Белгияни кўринг, Парижни кўринг, бошқа Европа давлатларига назар солинг. Сиз кураша олмадингиз.»\nШинжондаги вазиятга нисбатан кўрилаётган чоралар юзасидан жамоатчилик олдида изоҳ бериш Хитой учун ноодатий ҳолат. Ҳукумат Шинжонни ҳар томонлама кучли назорат остида тутгани сабабли ўлкада бўлаётган воқеалар бўйича холис ахборот олиш ўта мушкул иш.\nДунё қандай муносабат билдирмоқда?\nШинжон масаласида Хитой қаттиқ танқидларга тутилаётган бўлсада, ҳали бирор мамлакат танқидий баёнотлардан ўтиб аниқ бир амалий ишга қўл урмади.\nБуюк Британия Бош вазири Тереза Мей шу йилнинг январь-февраль ойларида Хитойга ташриф буюришидан бироз олдин Лондон Шинжондаги мусулмонлар ҳолидан хавотир билдиришда давом этишини маълум қилган эди.\nАҚШ Конрессининг Хитой бўйича қўмитаси президент Трампни Шинжонда «давом этаётган инсон ҳуқуқлари инқирози»га аралашган ҳар қандай расмий ва компанияни санкцияга тутишга даъват этган.\nКонгресс қўмитаси баёнотида шундай дейилади: “Этник мусулмон озчиликлари ҳибсда ушлаб турилиш, қийноқ, диний эътиқод ва маданият эркинлигининг ўта даражада чекланишига юз тутмоқда, уларнинг кундалик шахсий ҳаёти кенг одат тусига кирган рақамли кузатув тизимлари орқали назорат қилинмоқда.”\nБМТнинг инсон ҳуқуқлари бўйича янги етакчиси Мишел Бачелет ҳам халқаро кузатувчиларнинг Шинжонга киришига рухсат берилишини талаб қилган, лекин Пекин бу талабга ғазабнок жавоб қайтарган.